4 Kit Kecemasan Untuk Selamatkan Diri Sekiranya Diserang Bom Nuklear

Selama ini, rakyat Malaysia hanya perlu mempersiapkan diri dan keluarga sekiranya berlaku kecemasan seperti bencana alam. Banjir, gempa bumi, jerebu, kemarau dan sebagainya. Tetapi sejak Korea Utara dikhabarkan telah melancarkan peluru berpandu balistik antara benua yang pertama pada 4 Julai yang lalu, mungkin kita perlu mula bersedia untuk sebarang kemungkinan yang tidak pernah tercapai dek akal.

Peluru berpandu Korea Utara itu merupakan sebuah roket yang direka khas supaya boleh bergerak lebih dari 5,000 km sambil membawa senjata yang dipasang ke badannya. Terbaru, negara penindas itu dilaporkan memiliki sebanyak lebih daripada 14,900 senjata nuklear.

Amerika Syarikat telah mula membuat persiapan untuk menghadapi pelbagai senario yang mungkin terjadi. Kerajaan persekutuan AS telah menggariskan beberapa panduan kepada rakyatnya ketika menghadapi ancaman nuklear. Walaupun pihak kerajaan membuat pelbagai rancangan untuk negara secara umum, sebenarnya rakyat juga perlu bersiap sedia dengan beberapa alatan asas untuk menjamin keselamatan diri.

Menurut Brooke Buddemeier, seorang ahli fizik kesihatan yang merupakan pakar dalam bidang radiasi, anda tidak boleh melarikan diri daripada kesan luruhan nuklear kerana ia masih boleh dibawa oleh angin altitud tinggi selaju 160 km/j. Selepas berlakunya ledakan nuklear, anda perlu mencari tempat perlindungan secepat yang mungkin dan mengelakkan diri daripada kontaminasi dalam jangka masa 24 hingga 48 jam sehingga diberikan arahan selanjutnya.

Anda tidak dapat melarikan diri daripada jatuhan bom nuklear tetapi tips pencegahan kesan nuklear boleh menyelamatkan ratusan ribu nyawa yang lain.

Mungkin apabila berlaku letusan nuklear, ramai orang akan berpusu-pusu menyimpan stok pil potassium iodide (atau kalium iodida) yang dikhabarkan boleh mengubati keracunan radiasi. Walau bagaimanapun, menurut Brooke, ia sebenarnya tidaklah berkesan seperti yang dijangka. Pil itu hanyalah untuk mengelakkan penyerapan radio-iodine yang merupakan salah satu daripada beribu-ribu jenis radionuklid di luar sana. Radio-iodine ini mungkin hanya sekitar 0.2% daripada pendedahan keseluruhan.

Daripada anda keluar rumah untuk mencari pil ini hingga terdedah lebih lama dalam udara yang tercemar, lebih baik anda bergegas ke tempat perlindungan dengan barang-barang berikut:

Brooke menyarankan agar anda mencari sebuah radio yang dikuasakan dengan bateri dan engkol yang boleh dipusing menggunakan tangan. Lebih baik sekiranya radio tersebut menyediakan port USB untuk mengecas peranti anda yang lain. Semasa berada di tempat perlindungan, terutama sekali di bawah tanah misalnya, anda perlu pastikan yang anda masih boleh menerima hebahan kecemasan dan arahan selanjutnya seperti maklumat keadaan di luar dan bila waktu yang selamat untuk keluar.

Walaupun boleh menggunakan telefon bimbit, tapi ada kebarangkalian yang menara telekomunikasi mungkin telah rosak dan menyebabkan anda tidak dapat sebarang isyarat.

Apabila berada di tempat perlindungan, anda memerlukan bekalan air yang tidak tercemar. Ini termasuklah air untuk diminum dan juga air untuk mencuci partikel-partikel radioaktif yang telah terlekat di badan semasa menuju ke tempat perlindungan. Menurut Ready.gov, anggaran air yang diperlukan bagi setiap individu semasa kecemasan adalah 3.8 liter setiap hari.

Walaupun tubuh manusia boleh bertahan lama tanpa makanan, namun jangka masa setiap individu mungkin berbeza dan rasa lapar itu mungkin hanya menambah kepada tahap stress anda. Jadi, anda mungkin boleh menyimpan makanan yang boleh digunakan ketika kecemasan seperti bar sarapan atau bar tenaga dan letak bersama kit kecemasan anda. Jika anda ingin menyimpan makanan dalam tin, lebih baik jika ia siap dengan pembuka yang boleh ditarik sendiri.

Jika anda perlu mengambil ubat-ubatan setiap hari, pastikan anda bawa bersama semua ubatan ke tempat perlindungan. Tiada guna jika anda menyelamatkan diri daripada ancaman nuklear tetapi anda tidak dapat mengekalkan tahap kesihatan diri.

Selain daripada empat keperluan asas di atas, Agensi Pengurusan Kecemasan Persekutuan AS (FEMA) juga menyarankan anda mempunyai barang-barang berikut di dalam kit kecemasan anda. Kit ini bukan sahaja boleh digunakan ketika serangan nuklear, malah ketika menghadapi bencana alam seperti ribut taufan, gempa bumi dan sebagainya:


7 sambutan perayaan paling berbahaya di dunia

Jika di Malaysia, kita seringkali berasa ngilu dan seram sejuk melihat komuniti Hindu menyambut perayaan Thaipusam dengan menyucuk-nyucuk muka dan badan mereka dengan benda-benda tajam.

Tapi tahukah anda ada lagi perayaan lain yang lebih membahayakan sehingga boleh menyebabkan maut? Malah, ia lebih berbahaya kerana melibatkan orang ramai. Kami kongsikan 7 perayaan paling berbahaya dalam dunia untuk anda yang sukakan cabaran:

Bagi rakyat Peru, apabila tiba perayaan Takanakuy yang diadakan pada setiap kali Krismas iaitu pada 25 Disember, semua orang akan menyelesaikan pertelingkahan atau rasa tidak puas hati dengan bertumbuk.

Peserta perlawanan dan juga pemerhati datang lengkap dengan memakai kostum budaya rakyat. Mereka akan bertumbuk di dalam bulatan gelanggang sambil disorak oleh penonton. Untuk mengelakkan keadaan menjadi tidak terkawal, pengadil akan membawa cemeti untuk memukul peserta yang engkar dengan peraturan.

Setiap tahun semasa perayaan Easter, penduduk perkampungan Greek di Vrontados terlibat dalam satu perayaan yang pelik dan membahayakan.

Dua gereja yang bersaing antara satu sama lain iaitu Agios Markos dan Panagia Erithiani akan berperang secara olok-olok dengan menembak 60,000 roket kecil ke arah menara loceng gereja masing-masing. Acara tembak-menembak ini dibuat semasa ada upacara yang sedang berlangsung di dalam gereja.

Walaupun pemandangan langit amat menakjubkan terutama sekali pada waktu malam, namun ada sesetengah roket yang tersasar sehingga menyebabkan kecederaan, kerosakan harta benda dan juga kematian.

Sejak abad ke-17, sebuah perkampungan di Sepanyol iaitu Castrillo de Murcia telah mengadakan satu ritual tahunan di mana mereka membaringkan bayi di atas tilam yang disusun di tengah-tengah jalan raya.

Kemudian akan datang "syaitan" yang melompat melepasi bayi-bayi ini. Upacara ini dikatakan menghalau dosa-dosa asal bayi tersebut.

Belum ada kematian bayi yang dilaporkan berpunca daripada perayaan ini, namun kita yang tengok dari jauh pun boleh rasa hampir putus nafas menahan takut sambil ketap gigi.

Selama lebih seabad lamanya, perayaan dua hari yang diadakan di Gloucestershire, England ini mengenengahkan pertandingan yang amat pelik sebagai tarikan utama. Seketul keju Double Gloucester seberat 8 paun (3.63kg) dibiarkan bergolek menuruni cerun bukit yang curam sejauh 183 meter sambil dikejar sekumpulan peserta.

Bunyi seperti mudah. Akan tetapi bukit itu adalah sangat curam sehinggakan sukar bagi seorang manusia walaupun untuk berdiri tegak. Jadi, kebanyakan pelari ini terus jatuh selepas beberapa langkah dan cuma bergolek menuruni bukit.

Secara teorinya, peserta yang berjaya menangkap keju itu akan diangkat sebagai pemenang. Walau bagaimanapun, memandangkan seketul keju berbentuk roda bergerak lebih pantas daripada tubuh manusia yang bersegi-segi, hadiah diberikan kepada peserta yang pertama sekali tiba di kaki bukit.

Hampir kesemua peserta mengalami benjolan, luka-luka dan lebam di seluruh badan. Kadangkala kecederaan yang lebih serius juga biasa terjadi.

Pihak berkuasa tempatan tidak menggalakkan perayaan ini dan telah cuba menghalang penganjur dan pembuat keju dengan mengingatkan pihak-pihak tersebut yang mereka boleh dipertanggungjawabkan sekiranya berlaku sebarang kejadian yang tidak diingini.

Anda rasa buah oren tidak berbahaya? Mungkin anda belum pernah terkena das lontaran buah itu tepat ke muka atau kepala anda.

Setiap tahun pada bulan Februari, penduduk pekan Ivrea di Itali mengadakan peperangan buah sitrus sambil menghidupkan semula kegemilangan semasa Zaman Pertengahan di mana pekan itu berjaya menggulingkan seorang pemerintah kejam.

Lakonan semula itu bermula dengan seekor kuda yang menarik sebuah kereta tolak berisi buah oren dan "konco" pemerintah yang kejam. Kemudian penduduk akan mengerumuni mereka sambil membaling buah oren.

Konco di dalam kereta tolak memakai pakaian perlindungan lengkap seperti bermain hoki. Luka akibat das 'tembakan' bertubi-tubi buah oren ini sudah menjadi perkara biasa bagi kesemua peserta. Apatah lagi dengan lelehan jus berasid yang masuk ke bahagian luka. Wow, tak mampu nak bayangkan rasa pedihnya bagaimana.

Pertempuran ini meninggalkan kesan oren yang sangat kacau-bilau di sekitar kawasan. Anda nak baling pada siapa-siapa pun, silalah. Tapi ada satu saja syarat yang perlu dipatuhi - mereka tidak sesekali dibenarkan membaling oren pada kuda.

Sekiranya anda berjalan-jalan ke Sepanyol dan mahukan percutian yang mencabar, anda bolehlah sertai perayaan Fiesta de San Fermín yang diadakan di Pamplona.

Sepanjang festival berlangsung, pada setiap pagi, kira-kira 2,000 orang akan beratur di garisan permulaan trek larian sepanjang 875 meter di tengah-tengah bandar. Keseronokan bermula pada jam 8:00 pagi apabila enam ekor lembu jantan dilepaskan untuk mengejar sambil menyondol peserta.

Kecederaan jarang dilaporkan, tapi apabila ia terjadi, anda boleh bayangkan sendiri kesan pijakan lembu dan juga tusukan tanduk yang tajam menembusi kulit.

Setiap enam tahun, perayaan Onbashira diadakan di Tasik Suwa di Wilayah Nagano di Jepun. Tujuan festival ini diadakan adalah untuk menggantikan 16 tiang kayu balak yang berdiri tegak di penjuru empat buah bangunan Suwa Grand Shrine.

Perayaan bermula di kawasan pergununangan sekitar bulan April apabila 16 batang pokok fir ditebang menggunakan peralatan pembalakan secara tradisional. Lebih menarik lagi, batang-batang pokok ini akan diheret ke tokong tanpa sebarang alat bantuan mekanisme.

Setiap batang pokok itu berukuran kira-kira 20 meter panjang dan mempunyai berat sekitar 20 tan setiap satu. Jadi, kesemua peserta perlu bekerjasama sebagai kumpulan yang besar untuk membawa kayu-kayu ini merentasi sungai dan memanjat gunung.

Keseluruhan perjalanan sejauh 10 km itu amat berliku dan berbahaya. Bahagian paling membahayakan tiba apabila kayu-kayu balak ini perlu dibawa menuruni curam. Untuk membuktikan keberanian mereka, lelaki-lelaki Jepun ini akan "menunggang" kayu balak ini sambil meluru jatuh menuruni kawasan gunung. Perbuatan mereka ini amat membahayakan dan boleh menyebabkan maut dengan mudah.


10 Tanda-Tanda Buah Pinggang Anda Telah Rosak

Buah pinggang adalah salah satu orang yang paling penting dalam badan. Walaupun kita masih boleh hidup dengan sihat hanya dengan satu buah pinggang, namun banyak fungsi buah pinggang yang perlu dikekalkan bagi membolehkan kita hidup dengan lebih baik.

Antara salah satu fungsi terpenting buah pinggang adalah menjadi penapis bahan buangan dalam darah.

Dalam artikel yang lalu, iluminasi.com berkongsi10 Tabiat Harian Ini Boleh Merosakkan Buah Pinggang Anda, dan kali ini kami ingin berkongsi pula 10 tanda-tanda buah pinggang anda mengalami kerosakan.

Penyusutan fungsi buah pinggang yang teruk menyebabkan toksin dan bendasing dalam darah anda bertambah. Situasi ini akan membuatkan anda berasa letih dan lemah, serta sukar untuk fokus. Anemia juga adalah satu komplikasi buah pinggang yang menyebabkan keletihan dan kelesuan.

Toksin yang sepatutnya dikeluarkan melalui air kencing akan kekal di dalam darah sekiranya buah pinggang anda tidak melakukan proses penapisan dengan baik. Toksin ini akan menjadi penyebab anda sukar untuk tidur. Sleep apnea (masalah tidur) lebih biasa berlaku kepada mereka yang mempunyai penyakit buah pinggang yang kronik berbanding mereka yang sihat.

Antara fungsi-fungsi penting buah pinggang adalah menyahkan buangan dan air berlebihan dalam badan, membantu menghasilkan sel darah merah, membantu mengekalkan kekuatan tulang dan mengekalkan mineral dalam darah. Namun, jika kulit anda menjadi kering dan gatal, ia mungkin disebabkan oleh buah pinggang anda yang tidak melakukan kerjan mengimbangi mineral dan nutrien dalam darah dengan baik.

Jika buah pinggang anda sudah rosak, ia akan meningkatkan kekerapan kencing. Jadi jika anda kerap rasa nak kencing terutamanya pada waktu malam, ia mungkin petanda buah pinggang anda rosak.

Buah pinggang yang sihat akan mengekalkan sel darah di dalam badan apabila menapis bahan buangan dari darah untuk hasilkan air kencing. Jadi, air kencing anda akan tidak mempunyai darah. Namun jika buah pinggang anda rosak, sel darah ini ini akan "terbocor" dan masuk ke dalam air kencing. Selain dari masalah buah pinggang, darah dalam air kencing juga petanda anda mungkin ada ketumbuhan, batu karang atau jangkitan.

Jika kencing anda berbuih dan memerlukan anda untuk flush beberapa kali, ia menandakan anda mungkin mempunyai penyakit buah pinggang. Buih-buih menandakan ada kehadiran protein yang "bocor" ke dalam air kencing anda, yang mana tidak sepatutnya berlaku.

Bengkak pada mata yang berterusan disebabkan oleh protein yang sepatutnya berada di dalam badan tetapi masuk ke adalam air kencing dan keluar daripada badan. Ia disebabkan oleh kegagalan sistem penapisan buah pinggang yang tidak berfungsi dengan berfungsi atau rosak, menyebabkan protein bocor keluar.

Sodium atau garam di dalam badan anda akan kekal jika fungsi buah pinggang anda merosot. Ini menyebabkan buku lali dan kaki anda membengkak. Sakit jantung dan penyakit pada organ hati juga boleh menyebabkan bengkak pada bahagian bawah bawah kaki.

Buah pinggang yang rosak boleh menyebabkan ketidakseimbangan elektrolit dalam badan, termasuklah tahap kalsium yang rendah dan fosforus yang tidak dikawal dengan baik, seterusnya menyebabkan otot menjadi kejang.

Ini satu petanda yang sangat umum, namun jika anda kurang selera makan, mungkin ada kena mengena dengan masalah buah pinggang. Toksin yang terkumpul menyebabkan fungsi buah pinggang terbeban dan mencetuskan hilang selera makan.


Sejarah Marathon: Kenapa Jarak Larian 26 Batu Atau 42 Kilometer?

Beberapa tahun kebelakangan ini, kita dapat lihat lambakan acara-acara larian dan marathon yang dianjurkan di Malaysia (Semenanjung Malaysia, Sabah dan Sarawak). Penganjuran acara-acara ini dapat menarik ramai atlit-atlit elit untuk datang dan melawat Malaysia. Walau bagaimanapun, ramai orang yang silap faham maksud "marathon" itu sendiri.

Ini contoh biasa perbualan yang biasa kita dengar. Mengikut definisi sebenar, marathon merujuk kepada acara larian dengan jarak 42.195km, atau anggaran 42km. Mana-mana acara larian yang kurang daripada ini tidak dipanggil sebagai marathon. Oleh itu, sekiranya anda ingin menganjurkan aktiviti larian tetapi jaraknya kurang daripada 42km, elakkan menggunakan perkataan marathon kerana khuatir ianya akan mengelirukan peserta.

Sebagai contoh, sekiranya anda ingin menganjurkan aktiviti larian dengan jarak 10km di Klang, maka:

Betul: Klang 10km Run, Klang Run, atau apa-apa sahaja yang dirasakan sesuai.

Acara marathon merupakan acara standard dan wajib bagi setiap penganjuran karnival sukan di dunia seperti Sukan Sea, Sukan Komanwel, Sukan Asia, Sukan Olimpik dan lain-lain.

Acara Marathon ini diambil sempena satu peristiwa ketika zaman Greece. Askar Pheidippides ketika itu tela berlari dari kawasan pertempuran di bandar Marathon, Greece ke bandar Athen pada tahun 490 M.S. Mengikut sejarah, askar tersebut telah berlari sejauh 25miles untuk menyampaikan berita mengenai kekalahan tentera Parsi kepada orang Athens. Setibanya di sana, beliau menyampai mesej "Niki" yang bermaksud "menang", kemudian mati.

Oleh itu, Pierre de Coubertin, pengasas  International Olympic Committee telah menganjurkan secara rasmi acara Marathon pertama ketika Sukan Olimpik Athens pada 1896. Acara itu bermula di Jambatan Marathon ke Stadium Olimpik di Athens, dengan jarak kira-kira 24.85miles, atau 40km. Spiridon Louis memenangi acara marathon pertama dalam masa 2jam 58minit 50 saat. Daripada 25 penyertaan, hanya 9 peserta yang berjaya menamatkan perlumbaan tersebut.

Ketika Sukan Olimpik London 1908, acara larian marathon ini bermula di Windsor Castle ke Stadium White City, kira-kira 26miles. Walau bagaimanapun, kerana permintaan daripada kerabat diraja agar acara berkenaan tamat di kawasan tinjauan kerabat diraja di Stadium White City, maka jarak 385 yards ditambah.

Setelah 13 tahun berbincang, akhirnya International Amateur Athletic Federation (IAAF) telah menetapkan jarak pada Olimpik 1908 sebagai jarak rasmi acara marathon. Oleh itu, 26.2 miles atau 42.195 km diisytiharkan sebagai jarak rasmi acara marathon.

Kini, terdapat kira-kira 500 acara marathon dianjurkan di seluruh dunia pada setiap tahun dengan penyertaan besar kebanyakannya daripada pelari amatur.


5 Barang Kegunaan Harian Ini Sebenarnya Dicipta Oleh NASA

NASA atau nama panjangnya National Aeronautics and Space Administration merupakan sebuah organisasi yang ditubuhkan oleh kerajaan Amerika Syarikat untuk membuat kajian-kajian sains terutamanya mengenai kapal terbang, jet eksplorasi alam semesta.

NASA yang berpangkalan di Washington D.C. ini mempunyai kira-kira 18000 kakitangan dan melakukan banyak kajian yang memberi manfaat kepada manusia. Percayakah anda sekiranya ada beberapa barang kegunaan harian kita sebenarnya terhasil daripada kajian-kajian yang dibuat oleh pihak NASA?

Ingat lagi generasi telefon dan telefon bimbit pada generasi awal kemunculannya? Selain saiznya yang besar, kesemua telefon bimbit generasi awal tidak mempunyai kamera ada telefon bimbit. Kemudian, terdapat fungsi kamera yang ditambah pada dan kualiti kamera pada telefon bimbit sekarang jauh lebih baik berbanding ketika di awal kemunculannya.

Konsep kamera digital telah dicipta oleh Jet Propulsion Laboratory (JPL) pada tahun 1960-an. Pada tahun 90-an, sekumpulan saintis daripada JPL berjaya mencipta teknologi kamera yang lebih kecil untuk digunakan semasa eksplorasi angkasa. Inovasi ini juga membolehkan kamera dengan kualiti gambar yang lebih baik dan bateri yang lebih tahan lama dihasilkan. Kini, boleh dikatakan kamera merupakan satu komponen wajib pada setiap telefon pintar yang dijual di pasaran.

Bagi memastikan setiap angkasawan yang dihantar mendapat nutrisi dan pemakanan yang cukup, maka pihak NASA juga telah membuat kajian mengenai pemakanan. Ketika membuat kajian mengenai algae, mereka dapati bahawa terdapat komponen algae tersebut yang menghasilkan fatty acid, juga terdapat dalam susu yang dihasilkan manusia.

Pihak saintis NASA mendapati bahawa walaupun komponen ini dihasilkan secara semulajadi melalui susu badan, ianya boleh dijadikan sebagai suplimen kepada bayi yang mempunyai masalah pembesaran. Sekiranya anda ternampak susu bayi dengan kandungan DHA dan ARA, ketahuilah bahawa ia adalah penemuan oleh saintis NASA.

Penggunaan memory foam ini kini diperluaskan untuk penghasilan bantal. Penggunaan memory foam ini didakwa mampu memelihara struktur tukang belakang dan leher manusia. Bahan memory foam ini mulanya diperkenalkan oleh Charles Yoast yang kemudiannya menubuhkan sebuah syarikat untuk mengkomersialkannya.

Hasil ciptaan beliau ini akhirnya diiktiraf oleh pihak NASA dan digunakan untuk menghasilkan kerusi yang lembut untuk kapal angkasa.

Kita patut bersyukur kerana kajian daripada pihak NASA membolehkan kita menikmati siaran televisyen di rumah. Setelah berjaya mencipta banyak satelit pada tahun 50-an dan 60-an, pihak NASA telah mencipta satelit komersil pertama untuk AT&T pada tahun 1962.

Kajian-kajian pada tahun berikutnya berjaya meningkatkan kualiti signal, gambar dan juga jangka hayat satelit ini.

Joystick pada awalnya digunakan oleh tentera laut Amerika Syarikat untuk mengawal kapal terbang. Joystick pada awal kemunculannya terlalu besar dan berat. Selepas membuat kajian lanjut mengenainya, NASA berjaya mencipta teknologi joystick yang jauh lebih kecil dan boleh digunakan dalam kapal angkasa milik mereka.

Teknologi joystick milik NASA ini kemudiannya diperluaskan kepada permainan video. Permainan video pertama yang menggunakan joystick adalah permainan berjudul Missile yang dihasilkan oleh syarikat Mega. Penggunaan joystick dalam permainan video ini membolehkan pemain menggerakkan pandangan ke empat arah, selain butang tambahan digunakan untuk membolehkan pemain melepaskan tembakan.


9 Jenis Manusia Toksik Yang Boleh Meracuni Fikiran Dan Emosi

Orang yang toksik lazimnya ada di mana-mana. Di kawasan tempat tinggal, di sekolah, di pejabat. Pendek kata, ada saja perangai manusia yang boleh memberikan impak negatif kepada kehidupan kita.

Agak mudah untuk kita menghindari manusia berperangai toksik jika tidak begitu dikenali, tapi sukar dilakukan apabila orang beracun itu mempunyai hubungan rapat dengan kita. Apatah lagi jika orang itu merupakan pasangan atau ahli keluarga terdekat.

Mungkin dengan kawan-kawan lebih mudah dibuat. Kalau anda pernah unfollow atau unfriend rakan yang terlalu negatif di Facebook, anda pasti faham apabila saya kata lega sebenarnya bila kita jauhi orang yang mempunyai aura tidak begitu menyenangkan.

Ya, agama menegah kita daripada memutuskan silaturrahim. Tapi jika anda sentiasa dikelilingi oleh manusia toksik berfikiran negatif ini, anda mungkin boleh menghadapi masalah kemurungan dan menjalani hidup yang tidak menggembirakan langsung. Tak berbaloi.

Jika anda telah mencuba pelbagai cara untuk mengubah mereka namun tidak berhasil, anda tidak perlu memutuskan hubungan terus. Sebaliknya teruskan berdoa sambil cuba elakkan daripada berkomunikasi atau duduk berhampiran mereka. Cakap bila perlu dan bincang apa yang patut sahaja ya.

Anda mungkin pernah bertemu, berkenalan atau hidup dengan 9 jenis manusia toksik berikut:

Kaki gosip mendapat keseronokan dengan menjaja kesusahan atau penderitaan orang lain. Mungkin anda rasa syok dapat mengetahui rahsia peribadi dan cerita dalam kain orang lain, tapi jika lebih ramai orang melayan kaki gosip, maka mereka akan lebih teruja bercerita. Paling menyedihkan apabila cerita itu ditokok-tambah untuk lebih 'ummph!'. Kesian mangsa yang tak tahu apa-apa.

Sebaik-baiknya, elakkan membuang masa anda dengan mendengar gosip daripada manusia kategori ini. Dan hati-hati kerana jika boleh bergosip tentang Munah, Tipah dan Piah kepada anda, tak mustahil dia juga bergosip mengenai anda kepada orang lain!

Ada sesetengah orang yang tidak tahu langsung kawal emosi dan perasaan mereka. Sikit-sikit nak marah, sikit-sikit nak mengamuk. Andalah punca segala-galanya, semuanya salah anda. Manusia 'berangin' seperti ini sentiasa anggap anda sebagai punching bag dan anda perlu elakkan bergaul dengan mereka. Silap hari bulan, naik kaki tangan menyinggah ke muka anda.

Manusia toksik daripada kategori ini agak sukar dikenal pasti kerana pada mulanya, anda akan berasa empati dengan masalah mereka. Namun lama-kelamaan, anda mula nampak yang mereka ini sebenarnya menjadi mangsa dalam semua keadaan, tempat, waktu dan ruang.

Mula-mula anda berasa kasihan dan ingin membantu mereka. Tapi lama-lama mereka seakan-akan naik lemak dan mula memijak kepala anda. Sekecil-kecil perkara pun boleh dijadikan isu besar. Kononnya mereka menderita jadi mangsa yang 'ditindas' sajalah.

Orang begini selalunya asyik bercerita tentang diri mereka sahaja. Mereka tidak begitu mempedulikan anda atau masalah yang sedang anda hadapi, sebaliknya mereka lebih pentingkan apa yang mereka sedang lalui. Jika anda bergaul dengan manusia toksik seperti ini, anda akan sentiasa berasa kesunyian dan tiada teman bicara.

Bagi orang begini, mereka tidak pernah faham erti bersyukur. Mereka sentiasa berasa dengki dan cemburu dengan kejayaan orang lain. Walaupun sesuatu yang baik terjadi kepada diri mereka, namun mereka masih lagi enggan bersyukur malah sibuk membandingkan diri dengan orang lain. Jika anda banyak meluangkan masa bersama orang begini, ia boleh membahayakan kerana anda akan sentiasa berasa ragu-ragu dengan keupayaan diri sendiri.

Kaki putar ini melayan anda seperti seorang rakan karib. Mereka tahu apa yang anda suka, perkara yang buat anda gembira, jenaka yang anda gemari. Pendek kata, mereka tahu serba-serbi tentang anda. Bezanya cuma mereka menggunakan maklumat-maklumat ini sebagai agenda tersembunyi. Mesti ada sesuatu yang mereka sentiasa mahukan daripada anda. Mereka selalu 'menerima' sesuatu daripada anda (wang, nasihat, usaha, pertolongan dan lain-lain) tapi tidak pernah berbuat apa-apa kepada anda.

Kata orang, manusia jenis ini tidak mendatangkan hasil. Daripada keringat anda diperah habis-habisan, baik anda jauhkan diri dan cari kawan yang betul-betul baik dengan anda tanpa ada udang di sebalik batu.

Orang yang suka menilai orang lain ini seringkali gemar menyuarakan pendapat apa yang cool dan apa yang tidak. Kadang-kadang mereka punya penilaian itu buat anda rasa seperti sampah. Mereka tidak tahu menghargai dan belajar daripada orang yang berbeza pendapat dengan mereka. Mereka saja yang betul dan apa orang lain buat itu semuanya ada saja yang tidak kena. Mereka tidak cuba untuk memahami sesuatu situasi dengan lebih jelas, terus nak buat kesimpulan.

Orang yang sombong hanya membazirkan masa anda sahaja kerana mereka merasakan merekalah manusia paling sempurna atas muka bumi. Semua benda nak ditayang dan menunjuk-nunjuk kepada anda. Tak cukup dengan itu, paling teruk apabila barang kepunyaan dan kehidupan anda pula diperlekehkan. Orang begini seelok-eloknya bina rumah dalam hutan dan berhenti bergaul dengan mana-mana manusia.

Pernah tak anda berborak riang dengan rakan-rakan, kemudian datang seorang lagi 'kawan' yang tak berapa digemari dan suasana tiba-tiba berubah menjadi suram? Orang yang mempunyai aura negatif ini merupakan seorang yang bersikap pesimis dan sentiasa berfikiran "susah", "takut", "tak boleh" atau ada saja komen dan alasan negatif yang diberikan.

Satu kajian yang pernah dijalankan oleh University of Notre Dame mendapati, pelajar yang dipasangkan sebilik dengan rakan yang berfikiran negatif akhirnya akan mempunyai fikiran yang negatif juga. Malah, anda juga boleh menghadapi kemurungan jika asyik berkepit dengan orang begini.


5 Suri Teladan Yang Kita Boleh Pelajari Dari Tunku Abdul Rahman

Semua orang mesti mengenali Bapa Kemerdekaan ini. Setiap tahun kita dapat melaungkan sorakan "Merdeka! Merdeka! Merdeka!" hasil usaha dan penat jerih negarawan ulung ini dalam merealisasikan pembebasan negara daripada cengkaman penjajah dan juga dalam pembentukan Malaysia sehingga ke hari ini.

Sepanjang kehidupan Tunku Abdul Rahman Putra, kepimpinan dan sifat murni beliau telah berjaya memberikan impak dan teladan dalam kehidupan setiap rakyat Malaysia. Kami kongsikan beberapa pengajaran yang boleh dipelajari daripada kepimpinan Tunku:

Dilahirkan sebagai YM Tunku Abdul Rahman Putra Al-Haj ibni Almarhum Sultan Abdul Hamid Shah, Tunku merupakan anak lelaki ketujuh Sultan Kedah yang dilahirkan pada tahun 1903. Walaupun dilahirkan dalam keluarga diraja, Tunku merupakan seorang yang berjiwa rakyat. Semasa membesar, Tunku sangat gemar bermain bola bersama anak-anak kampung dan tidak begitu suka dikawal oleh pengasuh istana.

Ketika menyambungkan pelajaran di Universiti Cambridge juga Tunku dengan mudah berkawan dengan ramai orang. Tunku tidak sukakan diskriminasi dan sentiasa memperjuangkan persamaan hak sesama manusia.

Sejurus pulang ke tanah air, Tunku bekerja sebagai penjawat awam menjadi kadet di Pejabat Penasihat Undang-undang di Alor Setar sebelum bertugas sebagai Pegawai Daerah. Dari situ, Tunku dapat mendengar sendiri masalah rakyat dan membantu mereka memperbaiki kehidupan.

Sikap berhati baik dan mudah disenangi Tunku membuatkan Tunku sangat popular sehingga dilabel sebagai "Man of Peace".

Semasa Jepun menceroboh Tanah Melayu, rakyat hidup menderita dan penuh dengan dugaan. Ketika itu, Tunku berhempas-pulas cuba menyelamatkan ramai rakyat dan memastikan keselamatan mereka.

Tunku juga tidak menghiraukan keselamatan diri sendiri apabila menghulurkan tangan membantu ramai tahanan yang terlepas daripada membina "Landasan Kereta Api Maut" dengan menyediakan tempat perlindungan dan makanan.

Tunku merupakan seorang pemimpin yang sangat mengeji pertumpahan darah. Tunku pernah menolak permintaan Parti Komunis Malaya sebagai sebuah parti yang sah untuk bertanding dalam pilihanraya kerana latar belakang parti itu yang lebih sukakan keganasan.

Pada tahun 1956, Tunku telah berbincang dengan para Sultan tentang pembentukan perlembagaan Tanah Melayu yang bebas. Pada 8 Februari 1956, setiausaha kolonial ketika itu, Alan Lennox-Boyd dan Tunku telah bersama-sama menandatangani perjanjian yang menjanjikan pembebasan Tanah Melayu daripada British.

Tepat jam 12 tengah malam pada 31 Ogos 1957, bendera Union Jack pun diturunkan menandakan berakhirnya zaman pemerintahan British tanpa sebarang titisan darah.

Setelah berjaya membebaskan Malaya daripada pemerintahan British, Tunku mengenengahkan idea untuk menyatukan Malaya, Singapura, Sabah, Sarawak dan Brunei untuk menjadi Malaysia pada tahun 1961. Kesemua negeri bersetuju dengan idea tersebut kecuali Brunei. Maka, terbentuklah "Malaysia" dua tahun berikutnya iaitu pada 16 September 1963.

Namun, langit tidak cerah berpanjangan. Pemimpin Singapura, Lee Kuan Yew menentang artikel Perlembagaan Malaysia yang menyentuh tentang kuota dan hak keistimewaan bangsa Melayu. Artikel itu dikatakan bersifat rasis dan Lee Kuan Yew kemudian berkempen memperjuangkan kesamarataan dengan tidak mengira bangsa.

Sebelum keadaan menjadi lebih tidak terkawal apabila kaum Melayu dan kaum Cina mula berbalah, Tunku mengambil jalan yang lebih aman untuk mengendalikan situasi tersebut. Tunku mencadangkan kepada Parlimen Malaysia supaya mengundi sama ada Singapura akan terus kekal berada di dalam Malaysia atau sebaliknya.

Pada 9 Ogos 1965, Parlimen sebulat suara bersetuju agar Singapura dipisahkan dari Malaysia. Walaupun perpisahan itu agak menyedihkan, namun ia akhirnya membawa keamanan dan kebaikan kepada kedua-dua buah negara.

Tahukah anda, Tunku Abdul Rahman pernah gagal dalam peperiksaan undang-undang semasa pengajiannya di London pada tahun 1930? Ketika itu, kakandanya, Tunku Ibrahim memberitahu Tunku Abdul Rahman yang kegagalannya itu adalah sesuatu yang amat memalukan kaum kerabat mereka.

Namun Tunku tidak pernah berputus asa. Pada tahun 1939, Tunku pulang semula ke London untuk mengambil semula peperiksaan itu dan telah berjaya lulus dalam bahagian pertama. Namun, Perang Dunia Kedua meletus dan Tunku dipanggil pulang semula ke Tanah Melayu untuk bertugas sebagai Pegawai Daerah di Kulim.

Pada tahun 1947, barulah Tunku berpeluang untuk mengambil cuti untuk fokus dan menamatkan pengajiannya dalam bidang perundangan. Akhirnya Tunku berjaya bergelar seorang peguam selepas 18 bulan.

Menurut salah seorang cucu kepada Tunku iaitu Tunku Munawirah, Tunku Abdul Rahman sangat mementingkan pendidikan semasa hayatnya. Menurut Tunku, pendidikanlah yang akan membantu mengubah nasib seseorang dan juga menjadi penentu perkembangan sesebuah negara.

Kebolehan dan penguasaan bahasa Inggeris juga amat dititikberatkan untuk mencetuskan pemikiran yang intelek. Menurut salah satu catatan Tunku, subjek Matematik dan Sains perlu dikekalkan pengajarannya dalam Bahasa Inggeris untuk mengikut aliran dunia dan teknologi semasa.

Walau bagaimanapun, rasa bangga dan cinta terhadap bahasa kebangsaan jangan sekali-kali dilupakan.


Kisah Manusia Yang Tinggal Di Bandar Hantu Fukushima Seorang Diri - Naoto Matsumura

Pastinya rakyat jepun masih tidak dapat melupakan tragedi gempa bumi yang menggegarkan bumi matahari terbit itu, terutamanya mereka yang tinggal di bahagian timur Jepun.

Wilayah Fukushima adalah kawasan yang paling teruk terjejas, yang telah tercemar dengan teruk akibat kemalangan nuklear di loji janakuasa nuklear Fukushima Daichii yang dikatakan kemalangan nuklear terburuk di Jepun akibat tsunami susulan yang dicetuskan oleh gempa bumi Tohoku itu.

Seramai 19,000 nyawa terkorban akibat gempa bumi itu dan dianggarkan 147,000 penduduk telah berpindah keluar daripada kawasan tercemar bahan radioaktif itu.

Kemalangan nuklear Fukushima tidak menyebabkan kematian manusia, tetapi kepada haiwan. Semua penduduk yang diarahkan berpindah daripada zon pengecualian yang tercemar.

Kini, selepas lebih dari 6 tahun kejadian itu berlaku, masih tiada siapa yang pulang ke tanah radioaktif itu, kecuali seorang, iaitu Naoto Matsumura.

Naoto Matsumura, 55, adalah satu-satunya bekas penduduk wilayah Fukushima ketika berlakunya kemalangan itu yang pulang dan tiggal di kawasan larangan itu. Ketika insiden itu, beliau tinggal di bandar Tomioka yang terletak 9.6 kilometer dari loji tersebut. Selepas kejadian itu, beliau berpindah keluar daripada situ untuk tujuan keselamatan.

Namun, disebabkan tiada siapa yang mahu menjaga haiwan-haiwan yang masih hidup ini, Naoto membuat keputusan untuk pulang dan tinggal di kawasan pengecualian itu dan menghabiskan sisa hidupnya memberi makan kepada haiwan-haiwan tersebut.

Ketika berlaku kemalangan itu, orang ramai tergesa-gesa berpindah, menyebabkan kebanyakan harta benda ditinggalkan, termasuklah haiwan ternakan seperti lembu yang dibiarkan terikat di dalam kandang, ayam dibiarkan di dalam reban dan haiwan peliharaan dikunci di dalam rumah.

Akibatnya, hampir kesemua haiwan-haiwan ini mati secara perlahan-lahan kesan daripada bahan radioaktif.

"Anjing-anjing kami tidak diberi makan untuk beberapa hari awalnya. Apabila saya memberi makan kepada mereka buat kali pertama selepas kejadian itu, anjing-anjing jiran saya kelihatan seperti gila, kerana kelaparan. Saya periksa rumah jiran dan anjing-anjing itu kelihatan masih terikat.

Saya rasa penduduk yang berpindah keluar menyangkakan mereka akan pulang dalam masa beberapa hari atau minggu. Bermula dari situlah saya memberi makan kepada kucing-kucing dan anjing-anjing setiap hari.

Mereka tak boleh tunggu lagi dan akan berkumpul sambil menyalak apabila ternampak trak saya. Ke mana sahaja saya pergi akan terdengan bunyi salakan seperti haiwan-haiwan ini berkata, "Kami sangat dahaga dan lapar,"" - Naoto Matsumura

Daripada lingkungan 3km dijadikan kawasan larangan, kerajaan Jepun memperluaskannya menjadi 20km jejari dari kawasan kemalangan bagi memastikan keselamatan orang awam terjamin.

Bahan radioaktif yang tersebar luas dibawa angin menyebabkan haiwan ternakan di dalam zon pengecualian terdedah kepada radiasi tahap tinggi. Akibatnya, haiwan-haiwan ini tidak lagi bernilai dan tidak boleh dijual.

Kerajaan Jepun berhasrat untuk menyembelih haiwan-haiwan ini namun Naoto menjelaskan kepada kerajaan bahawa ia adalah satu kerugian untuk membunuh mereka.

Beliau dikenali sebagai "Penjaga haiwan Fukushima" kerana kerja-kerja yang dilakukannya. Beliau mendapat sokongan daripada komuniti seluruh dunia dengan menyumbangkan dana bagi menjalankan kerja amal beliau.

Menyedari bahawa beliau juga terdedah kepada bahan radioaktif tersebut setiap hari, Naoto memberitahu beliau tidak mahu memikirkannya, namun masih mengambil langkah berjaga-jaga termasuk hanya makan makanan yang diimport dari luar kawasan itu.

Naoto tak pernah menyangkakan pada mulanya yang beliau akan melakukan kerja ini untuk tempoh 5 tahun. Beliau juga berkata bahawa beliau lahir di bandar Tomioka dan jika beliau mati, beliau mahu mati di Tomioka.

"Saya masih berada di sini kerana diri saya penuh dengan kemarahan. Saya tidak mahu melepaskan kemarahan dan kesedihan ini. Air mata saya berlinangan apabila melihatkan kampung halaman saya. Kerajaan dan mereka yang berpindah ke Tokyo langsung tak tahu apa yang berlaku di sini. Kita perlu bersihkan tempat ini atau bandar ini pasti akan mati. Saya akan terus tinggal di sini bagi memastikan ianya dilakukan, sebab saya mahu mati di kampung halaman saya," Naoto Matsumura


4 Cara Berulang Alik Ke Tempat Kerja Yang Paling Pelik Di Dunia

Kesesakan merupakan satu perkara biasa di bandar-bandar di seluruh dunia. Apabila sampai waktunya di mana orang ramai keluar ke tempat kerja dan pulang ke rumah daripada kerja, jalan raya menjadi sesak dan membuatkan ramai tertekan.

Ada yang hanya tunduk dan mengikut sahaja trend ini setiap hari, dan ada juga yang memilih untuk berbuat sesuatu. iluminasi.com ingin berkongsi 4 cara berulang alik ke tempat kerja yang paling pelik di dunia.

Sama seperti di Kuala Lumpur, masalah trafik di Munich, Jerman juga sangat teruk dimana mereka terpaksa menghabiskan berjam-jam di atas jalan. Namun ia tidak berlaku pada Benjamin Davind, 40, yang tidak perlu menghadap kesesakan lalu lintas malah lebih tenang untuk ulang alik ke tempat kerja.

Caranya, setiap hari, Benjamin akan terjun ke dalam Sungai Isar dan berenang sejauh 2 kilometer ke tempat kerjanya di Kulturstrand.

Sebelum menggunakan cara ini, beliau pernah menjadi antara beribu-ribu orang yang cuba mengelak daripada kesesakan lalu lintas dengan berbasikal ke tempat kerja.

Namun beliau ingin mencari cara yang lebih mudah, dan 2 tahun lepas, beliau mendapat jawapan yang sangat jelas, iaitu menggunakan sungai. Sungai tersebut betul-betul mengalir di hadapan rumahnya di Baldeplatz.

Benjamin menggunakan beg khas yang kalis air untuk menyimpan baju, komputer riba, dan kertas kerjanya. Ia juga bertindak sebagai pelampung dan membolehkan beliau berehat dan dibawa arus air, jika beliau berasa kepenatan.

Beg yang diberi nama “Wickelfisch” ini dicipta oleh syarikat tempatan apabila berenang ke tempat kerja sudah mendapat sambutan orang ramai. Mungkin anda boleh cuba cara ni, sambil dapat jimat, kesihatan pun terjaga hari-hari bersenam.

Seorang warga China, Fang Shuyun, 51, masih mempunyai kekuatan badan yang mengagumkan, yang membolehkan beliau berulang alik ke tempat kerja menggunakan 2 batang buluh merentasi Sungai Fuchun setiap hari.

Beliau menjadi tular di media China dan berjuta-juta orang terkejut melihat Fang dengan mudahnya berlayar di atas air sambil berdiri di atas sebatang buluh, dan lagi sebatang buluh berukuran 23 kaki digunakan untuk "memandu" arah yang ingin dituju.

Beliau dilaporkan mampu bergerak dengan kelajuan 30 hingga 50 meter setiap minit, atau 1.8km hingga 3km sejam. Perkara ini bermula ketika Fang tertinggal bot terakhir untuk pulang ke rumah selepas habis kerja. Beliau terlihat sebatang buluh terapung di atas air dan terus cuba menggunakannya untuk menyeberangi sungai tersebut, namun gagal.

Beliau berasakan bahawa beliau mampu melakukannya jika mempunyai sesuatu untuk mengimbangi badannya. Selepas 2 tahun mencuba dan berlatih, Fang Shuyun kini sangat mahir dan tidak perlukan khidmat bot untuk ke tempat kerja lagi.

Di sebuah kampung Zdikov yang terletak di Republik Czech, seorang tukang kunci berasa memandu 14 minit setiap hari ke tempat kerja adalah sesuatu yang membuang masa. Jadi, beliau mengambil satu inisiatif yang sangat pelik dan unik, dengan membina sebuah kapal terbang.

Frantisek Hadrava mengambil masa 2 tahun untuk menyiapkan pesawat yang diberi nama Vampira. Pesawat itu mempunyai satu kokpit dan dilengkapi enjin 3 silinder, serta mampu terbang dengan kelajuan maksimum 146 kilometer sejam yang dapat menjimatkan masa Frantisek untuk ke tempat kerja kepada 7 minit.

Sebuah video menyayat hati berdurasi 3:07 dimuatnaik ke laman Youtube pada tahun 2016, menunjukkan seorang kanak-kanak sedang membawa bapanya yang buta penglihatan berjalan ke tempat kerja menggunakan sebatang kayu. Pepe “Dodong” Nelson yang bekerja di sebuah ladang kelapa dibantu anak perempuannya yang berusia 5 tahun setiap hari untuk ke tempat kerja.

Kanak-kanak prihatin, Jenny, yang tidak berkasut itu dilihat membantu bapanya mengelak daripada orang yang sedang lalu lalang di kasawan itu. Apabila tiba waktu makan, kanak-kanak itu akan membawa bapanya ke tempat rehat dan memberikan makanan kepada bapanya.

Bantuan yang diberikan oleh anaknya membuatkan Pepe mampu memanjat 60 pokok kelapa setiap hari yang memberikan pulangan sebanyak RM25. Jumlah itu tidak cukup untuk memberikan dua anak beranak ini makan dengan secukupnya.

Video ini menjadi tular dan mendapat perhatian orang ramai yang menggesa organisasi kebajikan untuk membantu keluarga serba kurangan ini. Mereka berdua dibawa ke hospital di mana Pepe didiagnos mempunyai retina mata yang terpisah. Pepe kini menjalani latihan "mencari rezeki" dan akan dipindahkan di tempat yang lebih selamat.


4 Bandar Yang Hanya Mempunyai Seorang Penduduk

Sehingga hari ini, penduduk Malaysia dianggarkan seramai 31,632,000 orang. Dan jumlah ini dipecah-pecahkan kepada kelompok di setiap negeri, bandar, pekan dan juga perkampungan. Namun, kemungkinan besar tiada siapa yang tinggal berseorangan di sesebuah kawasan atau pekan tanpa teman.

Walaubagaimanapun, perkara itu masih wujud di beberapa buah kawasan atau bandar kecil di serata dunia. Iluminasi.com ingin berkongsi 4 bandar yang mempunyai hanya seorang penduduk.

Monowi adalah sebuah perkampungan di Nebraska, Amerika Syarikat. Penduduk terbanyak di Monowi adalah pada tahun 1930an iaitu sebanyak 150 orang. Seperti bandar-bandar kecil yang lain, kebanyakan penduduk-penduduk muda di Monowi telah berpindah ke bandar yang berkembang dan menawarkan pekerjaan yang lebih baik.

Menurut sumber 2000 Census (banci di Amerika pada tahun 2000), hanya terdapat 2 penduduk di Monowi pada tahun 2000, iaitu Elsie Eiler dan suaminya. Namun, selepas kematian suami Elsie pada tahun 2004, menjadikan beliau adalah satu-satunya yang tinggal di kampung seluas 0.54 kilometer persegi itu.

Bandar Tomioka, Jepun adalah "ghost town" yang terletak berdekatan dengan loji jana kuasa nuklear Fukushima Daiichi. Pada 11 Mac 2011, satu gempa bumi dan tsunami susulan telah meranapkan bahagian utara-timur Jepun. Bencana alam itu juga telah menyebabkan loji janakuasa Fukushima Daiichi telah musnah dan mencemarkan kawasan sekitar seluas 20 kilometer jejari.

Kejadian ini dikatakan sebagai pencemaran nuklear terburuk selepas tragedi Chernobyl pada tahun 1986. Seramai 16,000 penduduk terpaksa dipindahkan dan bandar Tomioka dikosongkan.

Naoto Matsumura, 54, yang pada mulanya berpindah keluar dari bandar itu bersama-sama yang lain, akhirnya pulang semula ke kawasan tersebut, dan tinggal di situ. Bunyi macam pelik, tapi beliau adalah satu-satunya penduduk di Tomioka yang dulunya merupakan rumah kepada 16,000 penduduk. Lebih menarik, Naoto tinggal tanpa bekalan air dan tenaga elektrik.

Cass adalah antara lokasi penempatan di dunia yang mempunyai seorang sahaja penduduk, yang terletek di daerah Selwyn, di Canterbury, New Zealand. Satu-satunya penduduk di Cass adalah Barrie Drummond, 65, yang merupakan pekerja KiwiRail yang bertanggungjawab menjaga landasan dari Christchurch ke Greymouth.

Ketika ditawarkan bekerja di Cass selama dua tahun, beliau tak sangka akan bertahan, tetapi berakhir dengan tinggal di situ selama 25 tahun walaupun merupakan satu-satunya penduduk di situ. Beliau yang tak ada perancangan untuk meninggalkan tempat tersebut, tidak pernah berasa keseorangan dan tak memikirkan hal lain termasuk wanita kerana beliau tidak pernah berkahwin.

Sebuah perkampungan pelancong telah dibina pada tahun 1920 yang diberi nama Villa Epecuen di Buenos Aires, Argentina. Penduduk mula membanjiri kawasan tersebut pada tahun 1970an dengan jumlah lebih daripada 5,000 orang. Penempatan itu mula berkembang dan mempunyai hampir 300 perniagaan termasuklah hotel, spa, kedai dan muzium.

Namun pada 10 November 1985, sebuah empangan berdekatan telah pecah dan membanjiri bandar itu secara perlahan-lahan. Pada tahun 1993, kawasan itu ditenggelami air setinggi 10 meter. Semua penduduk berpindah dari kawasan itu kerana risaukan keselamatan mereka.

Namun pada tahun 2009, air mula surut dan Villa Epecuen mula menampakkan wajahnya kembali. Tiada siapa yang kembali ke bandar ini, kecuali seorang warga emas, Pablo Novak yang berusia 81 tahun. Kini, beliau adalah satu-satunya penduduk di situ.


10 Tips Kurangkan Risiko Kemalangan Ketika Menaiki Kapal Terbang

Jika anda berasa gelisah dan gementar setiap kali 'terbang' di udara, anda bukan bersendirian. Semua orang juga merasakan begitu. Namun atas tuntutan kerjaya atau keinginan untuk melancong membuatkan kita terpaksa juga harungi perasaan tersebut.

Menurut statistik, penerbangan komersil sebenarnya agak selamat. Pada tahun 2008 sehingga 2013, risiko penumpang Amerika Syarikat yang mati akibat perjalanan udara hanya satu dalam 45 juta penerbangan. Ini bermaksud anda boleh terbang setiap hari selama 123,000 tahun tanpa terlibat dalam nahas yang membawa maut.

Liputan media yang meluas menjadi punca paranoid dikalangan kita. Hakikatnya, purata kadar mangsa yang terselamat daripada kemalangan udara melibatkan kapal terbang adalah hampir 96% dari tahun 1983 hingga 2000. Bahkan apabila berlakunya kebakaran atau kerosakan besar yang lain, hampir 76% penumpang terselamat dalam nahas kapal terbang.

Faktor kematian juga bergantung kepada respon penumpang pada setiap detik kecemasan dan sejauh manakah anda bersedia dari segi mental untuk menghadapi saat-saat genting ketika kemalangan berlaku.

Sebelum anda bercadang untuk menaiki mana-mana penerbangan, anda mesti baca petua-petua berikut yang diambil dari buku The Survivor's Club tulisan Ben Sherwood seperti yang dilaporkan oleh 'The Art of Manliness'. Namun, tips ini bukan untuk membuat anda lebih paranoid untuk menaiki kapal terbang, tetapi mampu memberi kesedaran dan menambah ilmu sebagai persediaan menghadapi kecemasan.

Menurut data dari Pentadbiran Penerbangan Persekutuan (FAA) dan Lembaga Keselamatan Pengangkutan Nasional (NTSB), 40% daripada kematian melibatkan nahas kapal terbang berlaku dalam keadaan yang dapat diatasi. Dalam erti kata lain, banyak kes kematian tersebut boleh 'dicegah' jika langkah-langkah yang betul diambil. Bak kata orang, berpantang maut sebelum ajal bukan?

Apa yang membunuh kebanyakan penumpang dalam sesebuah nahas pesawat ialah api, bukannya impak kemalangan itu. Secara purata, ia mengambil masa cuma 90 saat untuk api meletupkan fiuslaj pesawat yang terhempas. Jadi sebaik sahaja pendaratan kecemasan berlaku, ambil tindakan segera untuk mendapatkan pintu kecemasan (emergency exit) dan meninggalkan pesawat.

Menurut evakuasi tiruan yang dijalankan oleh FAA, penumpang yang terselamat daripada nahas pesawat adalah kebiasaannya golongan lelaki berusia muda dan berbadan kurus. Ini kerana mereka yang bertubuh cergas lebih mudah untuk menavigasi lorong-lorong sempit dengan laju dan tepat. Ini sekaligus memotong masa evakuasi mereka kira-kira 31% berbanding dengan golongan yang lebih berusia yang mampu bergerak dengan perlahan dengan ukur lilit yang lebih lebar.

Lebih besar pesawat, lebih tinggi kadar untuk anda terselamat jika berlaku kemalangan. Ini adalah kerana pesawat yang lebih besar mempunyai lebih banyak penyerapan tenaga dalam sesebuah kemalangan. Karier serantau yang sering mengupah juruterbang kurang berpengalaman dan lebih waktu bekerja, mempunyai dua kali ganda kadar insiden kemalangan melibatkan karier kebangsaan.

Penumpang yang terselamat dari nahas kapal terbang seringkali adalah mereka yang duduk dalam 5 baris dari pintu kecemasan. Mereka yang terpaksa bergerak lebih daripada 5 baris untuk keluar mempunyai peluang hidup yang lebih tipis. Duduk di kerusi lorong (aisle seat) juga memberi anda peluang hidup yang lebih baik berbanding duduk di kerusi terletak berhampiran tingkap (window seat).

Terdapat suatu keadaan dimana otak anda menganggap perkara kecemasan ini adalah biasa. Ianya boleh menyebabkan anda tidak berganjak dari kerusi ketika nahas berlaku. Penumpang yang terlalu kerap menaiki kapal terbang lebih cenderung dan berisiko untuk mengalami apa yang dipanggil 'normalcy bias' ini. Jangan terlalu yakin dan selalulah lakukan pemeriksaan seperti berikut :

Bacalah pamplet penerangan keselamatan dengan teliti. Dengar penjelasan pra-penerbangan dari atendan sambil melihat pamplet keselamatan. Ianya boleh menyelamatkan nyawa anda. Sentuh satu persatu atau lihat sendiri peralatan kecemasan yang diterangkan agar lokasinya mudah diingati ketika berlaku kecemasan.

Hampir 80% kemalangan pesawat berlaku dalam masa 3 minit pertama selepas berlepas atau 8 minit terakhir sebelum mendarat. Pada masa ini, perlu lebih peka dan bersedia untuk mengambil tindakan. Jangan tanggalkan kasut dan gambarkan pelan tindakan anda. Pastikan tali pinggang keselamatan anda diikat dengan selamat. Elakkan makan dan minum semasa penerbangan.

Ia hanya mengambil beberapa saat sahaja membolehkan anda berada dalam keadaan tidak sedarkan diri kerana kekurangan oksigen. Oleh itu, jika topeng oksigen anda jatuh, letakkannya segera sebelum sibuk membantu orang lain.

Posisi dakapan (brace position) boleh meningkatkan peluang anda untuk terselamat semasa pendaratan kecemasan. Selain mengikat tali pinggang keselamatan anda dengan rendah dan ketat, bengkokkan diri anda dengan dahi anda di atas pangkuan anda dan lengan anda memegang lutut.

Sekiranya sempit, bersandar ke hadapan supaya dahi anda menyentuh kepala tempat duduk di hadapan anda. Sekiranya bersama bayi, peluklah bayi itu sambil siku anda bersentuhan seperti dalam gambarajah di atas.

Biarpun tips terakhir ini kedengaran seperti klise, tetapi apabila kecemasan berlaku anda mungkin tidak dapat berfikir dengan waras. Ingatlah untuk keluar bersama anak-anak anda dari pesawat dan seeloknya berbincanglah dengan pasangan anda terlebih dahulu akan siapa yang akan bertanggungjawab mengambil setiap anak.

Tinggalkan bagasi, beg tangan atau dompet anda, walaupun anda kelihatan mempunyai banyak masa untuk mengambilnya. Tiada apa yang lebih penting dari nyawa anda dan orang tersayang.


5 Kes Pekerja Dibuang Kerja Kerana Melakukan Kebaikan

Biasanya apabila seseorang itu membuat kebaikan, beliau akan dihargai dan disanjung tinggi oleh masyarakat. Walau bagaimanapun, undang-undang ciptaan manusia ini tiada yang sempurna dan kadang-kala pelik.

Telah terjadi kejadian pelik dimana orang yang membuat kebaikan seperti membantu orang lain dihukum kerana pelbagai alasan yang pelik. Berikut merupakan beberapa contoh dimana orang yang membuat kebaikan telah dikenakan hukuman penjara atau disaman.

Seorang pemuda bernama Tomas Lopez yang bertugas sebagai pengawal kselamatan pantai telah dibuang kerja kerana menyelamatkan seorang pelancong daripada lemas. Kejadian itu berlaku di Pantai Hallandale, Florida. Ketika itu, beliau ternampak seorang pelancong yang hampir lemas.

Sebagai pengawal keselamatan pantai, beliau bersama beberapa pelancong segera menyelamatkan pelancong berkenaan. Pelancong yang hampir lemas itu akhirnya berjaya diselamatkan.

Tomas melaporkan perkara tersebut kepada pihak pengurusan. Malangnya, beliau dipecat kerana menurut mereka mangsa berenang terlalu jauh melebihi had yang dibenarkan. Terdapat papan tanda khas yang mengatakan pelancong tidak dibenarkan berenang melebihi had yang dibenarkan dan sekiranya melanggar had tersebut, maka ianya atas risiko sendiri dan pihak syarikat tidak akan bertanggungjawab.

Thomas dibuang kerana melanggar polisi syarikat yang tidak membenarkan beliau menyelamatkan orang diluar kawasan yang dibenarkan.

Kawan-kawan Thomas yang turut bekerja di syarikat tersebut membuat bantahan dan mengatakan mereka turut akan membuat perkara yang sama sekiranya melihat pelancong yang hampir lemas. Kesemua mereka dibuang kerja.

Seorang lelaki Arnold Abbott yang sudah berumur 90 tahun suka membuat aktiviti kemasyarakatan seperti memberi makan kepada golongan gelandangan. Ketika sedang mengedarkan makanan kepada gelandangan di sekitar Fort Lauderdale, pihak polis telah menahannya dan mengatakan beliau boleh dikenakan bayaran dengan dan dipenjarakan.

Kawasan Fort Lauderdale baru memperkenalkan undang-undang yang mengharamkan orang awam memberi makan kepada gelandangan dalam jarak 152m daripada kawasan perumahan.

Untuk mengedarkan makanan tersebut, beliau telah mendirikan khemah sementara di kawasan tersebut. Akibat daripada laporan daripada penduduk setempat, beliau ditahan kerana melanggar undang-undang di Fort Lauderdale.

Seorang pemilik rumah bersama, Michael Keeley dan isterinya ditahan kerana mendedahkan dadah yang disorok dalam rumah mereka. Michael baru mengetahui bahawa penyewa rumahnya telah ditahan atas kesalahan memiliki dadah jenis meth. Setelah menghalau penyewa tersebut, beliau telah membersihkan rumahnya sebelum boleh diiklankan kepada penyewa baru.

Ketika sedang membuat pemeriksaan di rumah tersebut, beliau menjumpai 8 beg meth yang disorokkan dalam dinding rumah yang ditebuk. Beliau segera memaklumkan perkara itu kepada pihak polis. Malangnya beliau ditahan atas alasan yang tidak munasabah.

Pihak polis mendakwa beliau sengaja mengada-adakan cerita dan mencipta bukti penemuan dadah itu. Michael dan isterinya dipenjarakan.

Setelah kes itu heboh di sosial media, pihak polis telah membuang hukuman tersebut. Malangya, mereka terpaksa juga membayar denda dan juga meringkuk dalam penjara selama 2 hari.

Seorang wanita tua, Beatrice Weisman telah dihantar ke Maryland General Hospital akibat serang strok yang teruk dan mengalami serangan jantung. Pihak hospital segera melakukan apa yang terdaya untuk menyelamatkan wanita tersebut.

Malangnya mereka tidak mengetahui lebih awal bahawa suami wanita tersebut telah menandatangani satu surat yang menyatakan wanita tersebut mesti dibiarkan mati sekiranya jantungnya gagal berfungsi atau mengalami komplikasi.

Anak wanita tersebut telah menyaman pihak hospital sebanyak $250000 termasuk tambahan $180000 setiap tahun bersamaan kos rawatan yang perlu dibayar setiap tahun selagi mana wanita tersebut masih hidup.

Seorang pesakit wanita telah datang ke hospital selepas mendakwa beliau mungkin kekurangan vitamin B12. Doktor yang bertugas ketika itu, Dr. Pavel menemui sesuatu yang mencurigakan, beliau dapati terdapat tanda-tanda wanita itu mempunyai penyakit HIV.

Dr. Pavel memberitahu bahawa ujian lebih lanjut perlu dibuat malangnya wanita itu menolak cadangannya. Wanita itu mendakwa beliau sihat dan tiada kemungkinan menghidapi penyakit HIV.

Kerana ingin mengetahui penyakit sebenar wanita itu, doktor tersebut tetap menjalankan ujian HIV tanpa pengetahuannya. Ketika wanita itu datang semula untuk pemeriksaan lanjut, beliau telah dimaklumkan bahawa beliau positif HIV.

Peguam wanita itu telah menyaman doktor tersebut kerana hasil keputusan ujian itu telah menyebabkan anak guamnya menjadi stress.


3 Landasan Kereta Api Yang Paling Pelik Di Dunia

Kereta api merupakan salah satu pengangkutan penting dunia yang menyambungkan bandar dengan bandar lain, malah antara satu negara dengan negara lain. Ia biasanya dibina di kawasan yang lapang dan terbuka bagi memastikan perjalanan yang lancar dan keselamatan orang awam terjaga.

Namun terdapat beberapa tempat di dunia yang mempunyai landasan kereta api yang agak unik dan luar biasa. iluminasi.com ingin berkongsi 3 landasan kereta api yang melalui kawasan yang sangat unik.

Kebanyakan landasan kereta api mempunyai pagar dan palang bagi menghalang pejalan kaki atau orang awam daripada melintas dan membahayakan diri sendiri. Tapi cuba bayangkan apa perasaan anda, jika kereta api melalui betul-betul di hadapan pintu rumah anda? Ia menjadi kelaziman bagi landasan kereta api di bandar Hanoi berada di celah-celah lorong rumah dan kedai.

Orang ramai bekerja dan berniaga di jalan yang sibuk, akan memberikan laluan dan menutup kedai buat beberapa minit bagi memberikan laluan kepada kereta api. Selepas kereta api melepasi laluan itu, kedai akan dibuka seperti biasa semula.

Jika anda merupakan seorang pengguna keretapi atau LRT yang kerap, landasan ini mungkin menjadi impian anda.

Bandar Chongqing, antara bandar yang paling padat di China, terdiri daripada cerun-cerun bukit dan pembinaan bangunan tinggi yang sangat padat dan mempunyai penduduk seramai 49 juta orang, menyebabkan ia menjadi satu cabaran bagi perancang bandar dan arkitek. Mereka perlu memikirkan cara paling unik dan efisyen bagi membina laluan kereta api yang boleh diakses dengan mudah oleh semua penduduk.

Setelah Rail Transit No.2 diluluskan oleh kerajaan, terdapat dua pilihan yang boleh dilakukan, sama ada untuk merobohkan seluruh bangunan pangsapuri tersebut, ataupun mengosongkan 2 tingkat daripada pangsapuri itu bagi memberi laluan kepada pembinaan stesen kereta api.

Hasilnya, adalah sangat menakjubkan, mereka memilih untuk meneruskan pembinaan menggunakan pilihan kedua, iaitu mengosongkan 2 tingkat pangsapuri tersebut. Sehingga kini, ia dilihatkan sebagai satu pilihan yang tepat, yang telah memudahkan penduduk sekitar.

Ini mungkin antara lapangan terbang yang paling bahaya dan pelik yang anda pernah lihat. Lapangan Terbang Gisborne yang terletak di luar bandar Gisborne, New Zealand merupakan salah satu lapangan terbang yang mempunyai landasan kereta api memintas laluan pelepasan kapal terbang.

Sebuah lagi lapangan terbang yang mempunyai landasan kereta api melaluinya adalah Lapangan Terbang Wynyard di Tasmania, Australia. Namun landasan kereta api ini terpaksa ditutup disebabkan trafik yang teruk.

Kereta api yang hendak melalui laluan pelepasan kapal terbang perlu berhenti dahulu dan menunggu isyarat daripada pegawai trafik udara terlebih dahulu yang memastikan tiada kapal terbang yang akan berlepas atau mendarat.


Top 5 Koleksi Tudung Simbolik Malaysia Paling Popular

Sempena Merdeka ini, banyak jenama-jenama fesyen tanah air yang mengeluarkan koleksi baju atau tudung bertemakan Merdeka. Masih teringat zaman kanak-kanak ada ibu bapa yang memakai sedondon satu keluarga bertemakan Jalur Gemilang. Masih ada yang akan pakai sedondon Jalur Gemilang untuk tahun 2017 ni?

Setelah membuat sedikit kajian, penulis tertarik dengan beberapa jenama yang menggunakan tema Merdeka sebagai koleksi terbaru tudung mereka. Rata-rata jenama menggunakan motif KL atau bunga raya ada ada juga yang menggunakan motif Jalur Gemilang. Namun ada yang lebih menarik! Jom lihat TOP 5 KOLEKSI TUDUNG MERDEKA/MALAYSIA PILIHAN.

Jenama Awanscarf ni masih baru dalam pasaran, mungkin koleksi Merdeka mereka kali ini adalah yang pertama. Walaubagaimanapun, pujian harus diberikan kerana menampilkan kelainan. Awanscarf mengeluarkan koleksi yang bernama “Tanah Airku” (Malaysia Map). Koleksi peta bukan lah sesuatu yang baru, tapi peta Malaysia secara lebih spesifik agak “fresh” dan dihiasi dengan batu kristal di setiap ibu negeri.

Idea rekaan yang bijak! Terdapat 6 warna pilihan dan koleksi ini tampak cantik, bergaya dan sesuai dipakai oleh wanita bekerjaya ataupun ‘fashionista’ yang sukakan sesuatu yang ‘limited’ atau ‘special’. Harga yang tertera adalah RM99 dan berbaloi jika dinilai dari sudut rekaan, warna, material dan bungkusannya yang menampilkan peta Malaysia dan harga tersebut adalah harga mampu milik. I’M LOVING IT!

Menjadi satu fenomena, dan Datin Vivvy adalah ikon usahawan, jadi memang jenama Duckscarves akan terpampang di artikel sebegini. Keluaran DUCK KL Merdeka Edition menggunakan rekaan “ICONIC” mereka, iaitu ‘The Kuala Lumpur’ dan digabungkan bersama warna Jalur Gemilang dan penggunaan warna dwitone melengkapkan lagi rekaan ‘iconic’ ini.

Terdapat 4 warna pilihan, iaitu Merah, Biru, Kuning & ‘Mixed’. Dijual pada harga RM300, harga mampu tengok bagi kebanyakan masyarakat. Walaubagaimanapun, Duck mempunyai pasaran dan kelas tersendiri, jadi harga tersebut adalah sejajar dengan koleksi ini. OF COURSE I’M LOVING IT!

Berbeza dengan jenama TudungPeople di mana jenama ini menggunakan motif bunga raya sebagai tema koleksi Merdeka. Penggunaan warna yang lembut dan kombinasi warna yang menarik menjadikan koleksi Merdeka TudungPeople antara yang cantik dan nampak mewah dan segar.

Koleksi ini dinamakan LE Hibiscus dan terdapat 10 warna pilihan dimana warna warna pilihan tersebut dinamakan berdasarkan bandar-bandar di Malaysia seperti Ipoh, Georgetown, Kuching dan sebagainya. Dijual pada harga RM176 dan ia didatangkan bersama kotak eksklusif melengkapkan lagi koleksi Merdeka kali ini. I DEFINITELY LIKE IT!

Jenama Gemawan Batik ini pula menggunakan motif yang sama seperti TudungPeople, namun apa yang membezakan jenama ini adalah penggunaaan lukisan batik dalam rekaan tudung tersebut. Rekaan batik jenama ini agak ringkas namun memperlihatkan nilai patriotik yang lebih tinggi di mana gabungan yang bernas antara lukisan batik, bunga raya merah, jalur putih di atas biru gelap memperlihatkan nilai-nilai Malaysia bagi rekaan tersebut. Terdapat satu warna sahaja dan harga yang dijual adalah RM149. I’M DIGGING IT!

Kebanyakan jenama lain fokus kepada satu motif dan mengeluarkan beberapa warna pilihan, namun berbeza bagi jenama Oyascarves, jenama ini mengeluarkan 3 motif rekaan iaitu bunga raya, jalur gemilang dan KL dan setiap motif hanya satu warna dikeluarkan. Apa yang menarik perhatian adalah motif jalur gemilang di mana kombinasi warna yang menarik dan tidak terlalu terang seperti memakai bendera di atas kepala.

Kombinasi warna yang terang dan lembut digabungkan menjadikan tudung bawal ini tidak terlalu berat dan agak selamat. Namun, tak ramai yang berani untuk pakai kombinasi atau rekaan sebegini pada hari-hari biasa, melainkan perarakan Merdeka atau ‘function’ tertentu. Namun, sekali sekala mencuba sesuatu yang berani apa salahnya kan? Harga dijual adalah RM35 dan harga tersebut mampu dimiliki oleh kebanyakan rakyat Malaysia. I COULD WEAR THAT!


5 Tanda Anda Bekerja di Persekitaran Yang Tidak Sihat

Bagi setiap orang, kepuasan bekerja itu sangat subjektif. Ada orang yang boleh bekerja walaupun tidak dibayar gaji yang begitu tinggi kerana mereka selepas dengan suasana persekitaran tempat kerja yang kondusif, bos dan rakan sekerja yang baik dan banyak kemudahan (benefit) yang diberikan kepada staf.

Sebaliknya, ada jugak mereka yang dibayar dengan gaji yang mahal tetapi bekerja dalam keadaan sangat tertekan. Suasana kerja yang sihat amat penting buat anda bagi memastikan kerjaya anda boleh berjaya dan berkembang, serta memastikan kebajikan dan kesihatan anda terpelihara.

Dalam sebuah buku bertajuk 'Eye of the Storm: How Mindful Leaders Can Transform Chaotic Workplaces,' yang ditulis oleh Ray Williams, beliau menggariskan beberapa tanda anda sebenarnya bekerja di tempat yang tidak sihat.

Ada sesetengah majikan hanya gemar mencari mencari kesalahan pekerja. Pada masa yang sama, mereka tidak menghargai pekerja. Apa sahaja kesalahan pekerja walaupun hanya kesalahan kecil pasti akan ditegur, sebaliknya jika anda membuat sesuatu yang mendatangkan keuntungan kepada syarikat, tiada penghargaan mahupun pujian diberikan.

Bekerja dalam situasi ini sebenarnya tidak membantu and menonjolkan potensi diri. Pekerja yang bekerja dalam situasi begini biasanya hanya melakukan kerja secara minimum asalkan siap.

Sesetengah syarikat mempunyai karenah Birokrasi yang sangat tinggi. Setiap idea, cadangan atau apa sahaja perlu melalui banyak lapisan pihak atasan.

Ada sesetengah perkara yang kritikal memerlukan persetujuan pelbagai pihak atasan. Walau bagaimanapun sekiranya semua perkara perlu melali proses yang sama ia sebenarnya hanya akan menyukarkan dan melambatkan sesuatu kerja dan mengurangkan produktiviti.

Memang benar, tujuan utama setiap perniagaan adalah membiat keuntungan. Walaua bagaimanapun, setiap syarikat haruslah mengambil kira kebajikan pekerja. Oleh itu, setiap syarikat haruslah memiliki jabatan sumber manusia yang berfungsi dengan baik untuk mendengar luahan para pekerja.

Ada sesetengah syarikat yang hanya memikirkan keuntungan semata-mata sehingha mengabaikan kebajikan pekerja, mengurangkan kemudahan (benefit) pekerja. Selagi mana boleh kurangkan kos, mereka akan kurangkan kos.

Gangguan seksual dan buli yang dipertontonkan di dalam kaca televisyen adalah realiti yang benar-benar terjadi di dunia sebenar. Sekiranya anda adalah mangsa, laporkan pada jabatan sumber manusia atau pihak yang bertanggungjawab untuk membela anda.

Sekiranya anda dianiayai oleh rakan sekerja atau majikan anda, syarikat anda haruslah mengambil tindakan segera. Sekiranya majikan anda tidak bertindak membela anda, adalah lebih baik untuk anda mula mencari peluang bekerja di tempat lain.

Ada sesetengah majikan yang gemar mengambil kesempatan terhadap pekerja. Mereka mahu setiap pekerja bekerja selagi mana yang mereka mampu.

Selain itu, kerja yang diberi oleh majikan haruslah tidak melebihi kapasiti seorang pekerja. Sekiranya anda kerap balik lambat kerana perlu menyiapkan kerja di pejabat, hanya terdapat dua kemungkinan - anda mungkin tidak produktif atau kerja anda terlalu banyak melebihi kemampuan.

Setiap orang yang bekerjaya terutamanya yang kerja makan gaji inginkan suasana kerja yang kondusif yang membantu mereka mengembangkan kerjaya. Sekiranya ciri-ciri di atas terdapat dalam persekitaran kerja anda, anda perlu bertindak segera. Dapatkan bantuan majikan atau cuba cari pekerjaan lain.


Semua Tentang Lalat Dan Kitaran Hidup Lalat

Kadang-kadang, ada masanya kita terlalu sibuk dengan sesuatu sehingga kita terlupa nak buang sampah di rumah kita. Bila tengok saja, dah banyak ulat-ulat sedang bergerak-gerak dalam plastik sampah tu membuatkan kita jadi takut nak mengangkatnya.

Kita tahu itu adalah ulat sampah atau larva lalat. Pernahkah anda terfikir bagaimana kitaran hidup ulat sampah ini?

Lokasi sesuai adalah tempat di mana ibu lalat menjangkakan dirinya akan selamat untuk membiarkan telurnya menetas serta mempunyai sumber makanan yang banyak, membolehkan ibu lalat makan tanpa henti. Oleh kerana itulah kawasan sampah menjadi pilihan.

Seekor ibu lalat mampu melahirkan hampir 2000 telur sepanjang usianya dengan penghasilan 70 ke 150 telur dalam satu-satu masa. Selepas sehari bertelur, telur itu akan menetas lalu terhasillah larva lalat atau apa yang kita panggil ulat sampah.

Ketika peringkat larva ini, usianya baru masuk 5 hari dan dalam tempoh ini, larva juga akan makan tanpa henti. Jangan terkejut kalau ada larva boleh mencapai saiz sebesar 2cm muncul kerana jika dibiarkan, mereka mampu mencecah panjang sebesar itu.

Bagaimanapun, larva pada peringkat ini sangat sensitif dengan cuaca jadi sebarang bentuk haba daripada suria, mampu membunuh larva dengan cepat.

Selepas tamat peringkat larva, larva tadi akan bertukar menjadi kepompong atau turut digelarkan pupa. Proses ini memakan masa paling panjang antara semua proses; di antara 14 hingga 36 hari untuk selesai.

Hanya selepas proses inilah keluarnya seekor lalat yang kita tak gemari namun memainkan peranan yang cukup besar dalam sistem ekosistem bumi.

Apabila lalat berjaya mencapai peringkat ini, mereka sudah dikira dewasa. Kebanyakannya mempunyai purata jangka hayat dewasa sekitar 15 hingga 25 hari sahaja, namun ada juga lalat yang umurnya panjang sehingga mampu hidup selama dua bulan. Itu lalat yang bertuahlah.

Sesuatu yang menakjubkan tentang lalat betina adalah selepas 36 jam melangkah ke alam dewasa, mereka sudah pun bersedia untuk bertelur. Yang lebih menarik, selepas setiap kali persenyawaan berlaku - lalat betina akan menyimpan sel-sel sperma yang didapati dari lalat jantan untuk digunakan pada waktu lain, bila-bila lalat betina sendiri rasa hendak mengandung.

Walaupun kita memang cukup geli dengan ulat sampah, ulat sampah sebenarnya banyak faedahnya pada kita. Ia boleh menggantikan cacing sebagai umpan menangkap ikan. Ulat sampah juga sudah digunakan dalam bidang perubatan untuk memakan kulit-kulit mati pada luka yang lambat sembuh melalui proses yang dinamakan myiasis.

Tak lupa peranan paling besar lalat sebagai ejen pereput sampah yang amat besar sumbangannya pada kita. Artikel ini bukanlah bertujuan untuk membuatkan anda menyayangi lalat tetapi hanya bertujuan untuk kita mengetahui bagaimana kitaran hidup seekor lalat yang kecil; sejijik dan sehina lalat pun besar sebenarnya manfaat serangga itu pada manusia.


5 Tips Kawal Ketagihan Gajet Dikalangan Kanak-Kanak

Ketagihan anak-anak kecil terhadap gajet seperti tablet dan telefon pintar sememangnya satu perkara yang merisaukan golongan ibu bapa di zaman milennial ini.

Ketagihan yang melampau terhadap gajet boleh merencatkan pertumbuhan otak dan fisiologi kanak-kanak, selain boleh menjadikan mereka lebih agresif. Oleh itu, setiap ibu bapa perlu memainkan peranan masing-masing dan bersikap proaktif untuk membendung atau mengurangkan ketagihan ini.

Apabila anak-anak masih kecil, menggunakan kekerasan atau memarahi mereka bukanlah langkah yang bijak bagi mengurangkan pendedahan mereka terhadapa telefon pintar. Berikut merupakan beberapa cara yang lebih lembut yang boleh anda gunakan pada mereka.

Ini merupakan kesalahan utama ibu bapa. Anak-anak seringkali dibiarkan berseorangan menggunakan gajet tanpa panduan. Gajet sering dijadikan alat oleh ibu bapa agar anak-anak leka dan tidak mengganggu mereka.

Membiarkan anak-anak menggunakan gajet secara berseorangan menyebabkan mereka leka dalam dunia sendiri dan mendorong kepada ketagihan. Selain itu, mereka juga berkemungkinan terdedah kepada perkara-perkara yang tidak sesuai buat umur mereka.

Semasa kecil, anak-anak lebih mudah terikut dengan tingkah-laku ibu bapa mereka. Apa yang ibu bapa buat, mereka akan ikut. Sekiranya ibu bapa membuat sesuatu yang tidak elok tetapi pada masa sama melarang mereka membuat perkara yang sama, ianya tidak akan didengari oleh anak.

Pada peringkat ini, ibu bapa perlulah memperkenalkan undang-undang penggunaan gajet dan mereka sendiri haruslah menjadi tauladan kepada anak-anak. Sebagai contoh, apabila sedang menikmati makanan bersama keluarga, ibu bapa juga haruslah mengelakkan penggunaan telefon.

Ini antara trik yang menarik untuk anda cuba. Apabila memberikan gajet pada anak-anak, jangan beri mereka gajet yang mempunyai bateri penuh atau hampir penuh.

Sebaliknya, berikan mereka gajet yang mempunyai bateri sedikit dan apabila bateri sudah hampir habis, katakan pada mereka bahawa mereka perlu berhenti menggunakannya kerana gajet tersebut perlu dicaj.

Memberi katakunci telefon kepada anak-anak merupakan kesalahan biasa yang dibuat ibu bapa. Memberi anak-anak katakunci samalah seperti anda memberi kebebasan kepada anak-anak untuk menggunakan gajet bila-bila masa yang mereka mahu.

Anak-anak perlu diajar menghormati anda sebagai ibu bapa mereka. Mereka perlu diajar siapa sebenarnya 'bos'. Dengan menyorokkan kata kunci anda, ada mengajar anak-anak supaya meminta izin daripada anda dan menghormati anda sebagai 'bos' atau pemilik telefon tersebut.

Sebelum kemunculan telefon pintar, kanak-kanak banyak meluangkan masa melakukan aktiviti yang memerlukan pergerakan anggota badan mereka seperti bermain basikal dan kejar-kejar. Selain bagus untuk kesihatan mereka, aktiviti yang melibatkan peggunaan anggota badan ini bagus untuk melatih ketajaman otak dan sensori motor anggota badan.

Sebagai ibu bapa, kita haruslah kreatif. Jangan jadi ibu bapa yang pemalas, asal anak menangis sahaja diberikan telefon pintar.


5 Salah Faham Masyarakat Terhadap Pelajar Lepasan Luar Negara

Bagi kebanyakan pelajar, melanjutkan pelajaran ke luar negara merupakan satu impian yang sangat besar terutamanya bagi mereka yang datang daripada keluarga yang sederhana dan tidak berkemampuan. Terdapat banyak cara untuk melanjutkan pelajaran ke luar negara sama ada peringkat sarjana muda, sarjana ataupun pHd.

Para pelajar yang belajar Dan bergraduasi dari universiti luar negara selalunya dipandang tinggi oleh keluarga dan masyarakat. Mereka seringkali dianggap sudah berjaya, lebih berjaya daripada rakan-rakan sebaya mereka yang belajar dalam negara. Ini ternyata tanggapan yang salah!

Berikut merupakan beberapa lagi salah faham masyarakat terhadap para pelajar yang telah menamatkan pelajaran di luar negara.

Ini hanyalah mitos semata-mata. Dalam krisis ekonomi sekarang, golongan pelajar yang menamatkan pelajaran di luar negara juga terpaksa melalui tempoh menunggu kerja yang lama. Jangan terkejut sekiranya ada yang terpaksa menunggu sehingga 6 bulan lamanya.

Golongan ini juga terpaksa bersaing dengan rakan sebaya yang belajar dalam negara. Tiada jalan pintas. Walaupun tidak dinafikan ada syarikat yang lebih cenderung mengambil pelajar lepasan luar negara, peratusannya mungkin terlalu sedikit.

Ada sesetengah masyarakat menganggap lepasan luar negara in dapat hidup mewah di Malaysia kerana gaji mereka dibayar lebih banyak daripada pelajar lepasan dalam Malaysia. In hanyalah mitos semata-mata. Jika ada sekalipun, bilangan syarikat yang mempunyai polisi sedemikian mungkin boleh dibilang dengan jari.

Hal ini berlainan sama sekali dengan negara jiran kita Singapura. Pelajar lepasan luar negara mendapat keistimewaan dan gaji mereka dibayar lebih banyak berbanding pekerja lain lepasan universiti tempatan. Dalam kata lain, pekerja lepasan universiti luar negara dapat hidup mewah di Singapura.

Betulkah? Mungkin, kebanyakannya. Ianya juga bergantung pada negara mana pelajar itu belajar. Sekiranya pelajar tersebut lepasan universiti dari Jepun atau Russia, mungkin tidak kerana bahasa rasmi yang digunakan mereka adalah bahasa tempatan di sana.

Sementara itu, di luar negara cara hidup setiap pelajar juga berlainan. Ada yang hanya berada dalam kelompok rakyat Malaysia dan bertutur dalam bahasa Melayu hampir setiap masa. Mereka inilah sebahagiannya yang tidak menunjukkan peningkatan dalam penggunaan bahasa Inggeris.

Tidak dinafikan ada ibu bapa yang melarang anak-anak melanjutkan pelajaran terutamanya ke negara yang bukan Islam seperti Amerika Syarikat, UK da Russia kerana risaukan anak mereka akan jauh daripada agama Islam. Perkara ini sebenarnya terlalu subjektif bergantung pada seseorang individu itu sendiri.

Ada sesetengahnya yang lebih dekat dengan agama, mereka lebih menghargai Islam itu sendiri. Selain itu, melalui hubungan dengan masyarakat Islam setempat, mereka sebenarnya lebih berfikiran terbuka dan mudah memahami perbezaan mazhab.

Biasa di media sosial kita akan lihat kebanyakan pelajar yang belajar di luar negara ini banyak berjalan dan travel ke serata dunia. Adakah mereka benar-benar banyak duit? Untuk pengetahuan, pihak penaja seperti JPA mempunyai beberapa kadar elaun yang diberikan kepada pelajar, bergantung kepada universiti mana yang masuk. Sekiranya universiti itu terletak di bandar, elaun Kadar A yang lebih banyak akan diberikan. Sekiranya universiti itu di luar bandar, mungkin elaun Kadar B akan diberikan. Elaun yang diberikan adalah mencukupi mengikut kiraan kasar oleh pihak penaja.

Walau bagaimanapun tidak dinafikan ada beberapa pihak penaja yang memberi elaun lebih banyak berbanding pihak JPA atau MARA, contohnya pihak Petronas dan Bank Negara. Selain itu, selalunya pelajar luar negara akan masak, jadi mereka dapat berjimat dan menabung untuk pergi berjalan-jalan.

Antara faktor lain adalah kerana faktor matawang sesebuah negara itu. Katakan pelajar tersebut belajar di US, maka mereka akan menerima elaun dalam matawang US Dollar. Bila ditukar ke matawang lain, mereka akan memperoleh lebih banyak wang. Sama juga halnya dengan pelancong dari US yang datang ke Malaysia, dengan jumlah US Dollar yang sedikit mereka mampu hidup mewah di Malaysia kerana faktor matawang mereka yang lebih tinggi berbanding Ringgit.


Keadaan Menyedihkan Bandar Hantu Fukushima Selepas Tragedi Nuklear

Wilayah Fukushima, Jepun telah menjadi "ghost town" akibat daripada tragedi pencemaran nuklear yang disebabkan oleh kemalangan di pusat janakuasa nuklear Fukushima Daiichi pada tahun 2011. Dianggarkan seramai 147,000 penduduk telah dipindahkan wilayah bandar itu atas faktor keselamatan. Ia dikatakan tragedi kemalangan nuklear terburuk selepas kejadian Chenobyl pada tahun 1986.

Shigeko Watanabe mempunyai syarikat pencetakan kecil di tengah bandar Namie, dan berkata tidak akan membuka semula bisnesnya. Menurutnya, proses pembersihan bahan radiokatif adalah sia-sia kerana tiada siapa yang akan pulang kembali.

Dua jurugambar warganegara Perancis, Carlos Ayesta dan Guillaume Bression dalam usaha mereka mengdokumentasikan zon pengecualian Fukushima yang tercemar, telah meminta kerjasama bekas penduduk bandar Namie (dalam wilayah Fukushima) untuk pulang ke tempat tinggal mereka sebelum tragedi itu berlaku.

Untuk menghasilkan dokumentari yang diberi nama Retrace Our Steps itu, Carlos Ayesta and Guillaume Bression menghabiskan masa 4 tahun membuat penggambaran di kawasan tersebut.

Naoto Matsumura, seorang penduduk di bandar Tokioma, merupakan seorang pekerja di syarikat pembinaan sebelum berlakunya kemalangan itu. Beliau juga berpindah keluar daripada zon pengecualian tersebut, yang kemudiannya kembali semula ke Tomioka untuk menjaga haiwan-haiwan yang masih hidup. Beliau merupakan satu-satunya penduduk yang masih tinggal di sini hingga ke hari ini.

Mereka berjaya menghubungi bekas penduduk bandar itu melalui persetujuan bersama, dan apa yang lebih menarik, Carlos Ayesta and Guillaume Bression berjaya menjejaki mereka menggunakan klu yang ditinggalkan di bandar berhantu itu.

Katsuyuki Yashima dan bengkel miliknya. Beliau dan isteri mempunyai 15 orang pekerja ketika kemalangan itu berlaku. Beliau tidak akan pulang ke sini semula walaupun jika bandar itu dibuka semula. Beliau berkata hanya 20% daripada penduduk Namie yang ingin pulang. Kini Katsuyuki tinggal di Iwaki, bandar yang mempunyai tahap radioaktif yang sangat rendah.

Kazuhiro Onuki duduk berhadapan piano di dalam rumahnya yang terbiar di Tomioka. Beliau merupakan seorang pengurus kedai buku dan memiliki kedai seramik. Barangan berharga telah dirompak beberapa kali akibat daripada kemalangan itu. Beliau bersama anak perempuannya berpindah ke Tokyo. Beliau kadang-kadang pulang ke rumah ini untuk membersihkannya namun tidak bercadang untuk tinggal semula di situ.

Mereka yang bersetuju untuk memberikan kerjasama dalam projek ini telah memberikan yang terbaik dan berkongsi mengenai kenangan mereka, impian mereka dan ketakutan mereka, serta kemungkinan untuk kembali tinggal di situ satu hari nanti.

Dalam menghasilkan dokumentari ini, Carlos Ayesta dan Guillaume Bression meminta mereka untuk duduk seperti mana yang dilakukan sebelum berlakunya malapetaka itu. Ia bertujuan untuk mengembalikan kenangan serta menyusun semula kehidupan normal di dalam keadaan yang huru hara.

Yasushi Ishizuka di dalam sebuah bilik permainan Jepun di bandar Tomioka. Bangunan ini terkesan dengan teruk akibat gempa bumi dan ditinggalkan semenjak itu.

Setsuro Ito merupakan seorang doktor haiwan dan menjaga haiwan terutamanya lembu yang tinggal di kawasan larangan. Beliau berpindah ke Brazil ketika berusia 30 tahun namun selepas kejadian itu, Setsuro pulang ke Jepun untuk membantu petani-petani di kawasan pengecualian yang tidak mahu menyembelih lembu-lembu mereka. Setsuro kini tinggal di bandar Fukushima.

Rieko Matsumotoest, seorang kaunselor dan ahli pemakanan berada di sebuah dobi di Namie. Rieko menceritakan pengalaman ketika berlakunya gempa bumi itu, "Pada hari tersebut, saya sedang bekerja bersama seorang klien dari Filipina yang pertama kalinya datang ke Jepun. Ketika saya mahu mengukur bahagian badannya, tanah mula bergegar. Klien saya yang bertutur dalam bahasa Jepun sebelum itu menjerit dalam bahasa Inggeris ketika gempa bumi berlaku,".

Setiap kali bekas penduduk menjejakkan kaki ke rumah lama mereka, mereka seolah-olah tenggelam disebabkan struktur yang rosak disebabkan pelbagai faktor termasuk hujan. Seorang petani yang ditemuramah telah pulang untuk melihat lembu-lembunya yang telah reput meninggalkan tulang.

Mereka yang berjaya dihubungi dan pulang ke bandar itu mempunyai kisah yang tak dapat untuk mereka ceritakan dan 2 jurugambar tersebut amat memahami perasaan itu.

Kanoko Sato sedang berdiri di dalam gimnasium di sebuah sekolah terletak di daerah Ukedo., yang musnah dan ditinggalkan semenjak kejadian itu. Menurut Kanoko, beliau tidak akan pernah dapat melihat kawasan larangan tersebut jika bukan disebabkan oleh projek ini. "Walaupun saya tinggal di Koriyama yang terletak berdekatan dengan tempat ini, namun saya tidak pernah tahu betapa teruknya kawasan ini sehinggalah hari ini," jelas Kanoko.

Michiko Otaki sedang berlakon seolah-olah memotong rambut suaminya, Hidemasa Otaki di dalam salon mereka di Tomioka. Beliau adalah seorang pendandan rambut semenjak 40 tahun lalu. Michiko berkata ketika kejadian berlaku, beliau baru sahaja habis menggunting rambut. "Selepas kemalangan itu, kami berpindah dari sebuah rumah ke rumah memotong rambut pelarian-pelarian yang ada,". Beliau diberitahu oleh pelarian lain bahawa terdapat sebuah rumah kosong 40 kilometer dari loji janakuasa nuklear tersebut dan disitulah rumah pasangan ini lebih dari 2 tahun lalu.

Midori Ito sedang berada di sebuah pasaraya terbiar di Namie yang tidak berubah semenjak bencana itu. Terdapat tulisan "Hasil segar" dalam bahasa Jepun pada salah satu panel dalam gambar ini. Midori berpindah ke Minami Aizu kerana risiko kesihatan yang dikaitkan dengan radioaktif. Kini beliau kembali tinggal di bandar Koriyama yang terletak 60km dari loji tersebut bersama anak-anaknya.

Kisah Naoto Matsumura, satu-satunya penduduk yang tinggal di Bandar Tokioma yang tercemar oleh bahan radioaktif untuk menjaga haiwan-haiwan terbiar boleh dibaca di sini.


10 Item Yang Wajib Ada Dalam Beg Tangan Wanita

Memang tak dinafikan beg wanita antara perkara yang boleh menyimpan pelbagai benda, bermula dari barang keperluan sehinggalah kepada resit-resit lama serta sampah. Bukanlah tidak terurus, tapi wanita sebenarnya suka lebih bersedia membuatkan mereka gemar menyumbat segala item yang mereka rasa mereka perlu, untuk jangka masa yang tidak diketahui.

iluminasi.com ingin berkongsi 10 item yag wajib ada dalam beg tangan wanita.

Ini sudah tentulah, tak ada duit, apa gunanya beg tangan kan? Orang lelaki pun simpan duit dalam dompet, tetapi secara lazimnya wanita lebih ramai yang simpan wang tunai di dalam beg mereka. Mungkin kerana mereka lebih bersedia, ataupun lebih kerap shopping berbanding lelaki, itu bergantung kepada wanita itu. Tapi biasanya memang akan ada cash.

Ya memang kaum adam pun bawa telefon, tetapi wanita biasanya meletakkan di dalam beg. Telefon boleh dikatakan bersaing dengan alat solek bagi tempat pertama item yang paling wanita perlu ada dalah beg tangan. Kalau tak ada telefon dalam beg tangan, maksudnya sama ada tercicir ataupun dicuri. Namun ada juga wanita yang menyimpan telefon mereka dalam poket seluar sepertimana dilakukan oleh lelaki.

Entah berapa banyak kereta atau rumah yang mereka ada, yang pastinya akan ada banyak kunci dalam beg wanita. Kunci kereta dan kunci rumah itu adalah biasa. Tetapi kunci-kunci lain itu luar biasa.

Ini adalah item yang paling penting sekali, malah lebih penting daripada duit. Bagi wanita, kecantikan itu adalah segalanya dan tak cukup syarat jika mereka keluar tanpa alat solek dalam beg mereka. Jika tak ada duit, boleh keluarkan di ATM, tapi kalau terlupa bawa alat mekap, memang tak senang duduk jadinya. Bagi mereka yang sering bergegas ke sana ke mari dan tak sempat nak solek di rumah, menyimpan alat solek dalam beg dapat menyelamatkan diri kerana boleh solek dalam kereta ataupun dalam tandas awam.

Di saat-saat genting, barang-barang feminin amat penting bagi wanita. Item seperti tuala wanita (pad) adalah yang dimaksudkan. Oleh kerana mereka kadang-kadang terlupa tarikh atau tidak tahu langsung, tuala wanita perlu sentiasa ada dalam beg bagi mengelakkan perkara tak diingini berlaku. Anda faham kan apa yang dimaksudkan?

Kacamata juga perlu ada di dalam beg wanita, dan sangat penting dikala matahari mencanak naik dan berada betul-betul di atas kepala. Ia juga penting untuk menyembunyikan eyebag serta sebagai perisai untuk mengelakkan eye contact. Bagi mereka yang jarang mandi pagi, kacamata wajib ada dalam beg tangan untuk menyelamatkan mereka daripada situasi-situasi yang janggal, seperti soalan, "Eh awak tak mandi ke pagi dari..tahi mata pun ada lagi,"

Ini wajib, cuba buka beg tangan adik atau rakan wanita anda, pasti akan ada ubat tahan sakit. Seperti biasa, wanita lebih suka bersedia, dan pastinya dalam beg mereka akan ada ubat tahan sakit. Wanita sentiasa membawa pelbagai jenis ubat tahan sakit, dan yang paling penting adalah ubat tahan sakit untuk period pain. Kadang-kadang wanita simpan ubat-ubatan bukan untuk mereka tetapi untuk orang lain, sebagai persediaan.

Sudah menjadi lumrah wanita suka kecantikan, sudah tentunya banyak aksesori mereka. Sama ada mempunyai rambut pendek atau panjang, wanita biasanya akan simpan 2 hingga 3 aksesori rambut termasuklah cekak, getah ikat rambut dan sanggul. Ia amat berguna bagi mereka yang berambut panjang di kala hari panas.

Juga aksesori lain seperti anting-anting dan skaf juga disimpan di dalam beg. Walaupun jarang dipakai, bagi wanita jika item ini ada, mereka akan lebih selamat jika memerlukan.

Selain daripada melembapkan kulit, losyen juga bertindak sebagai pewangi badan. Wanita biasanya akan menyimpan item-item ini di dalam beg. Tak kiralah sepenuh mana pun beg mereka, wanita akan pastikan losyen adalah salah satu benda yang ada dalam beg mereka.

Akhir sekali, makanan. 90% daripada beg jika diperiksa akan mengandungi makanan, sama ada makanan berat ataupun snek. Mereka menganggap beg mereka seperti poket sukahati Doraemon yang mampu menyimpan apa sahaja, jadi makanan dan snek tidak terkecuali. Secara lazimnya mereka akan menyumbat makanan dikala tergesa-gesa terutamanya ketika waktu pagi dan tak sempat bersarapan.

Namun apa yang menghairankan makanan atau snek itu boleh berada di dalam beg mereka untuk jangka masa yang lama, sehinggakan sudah luput tariknya. Mungkin disebabkan tak sempat nak kemas atau sengaja dibiarkan, mereka sahaja yang tahu.


5 Tempat Pelik Yang Pernah Didiami Manusia

Rumah merupakan satu keperluan bagi setiap manusia. Ianya menjadi tempat kita berteduh daripada hujan dan panas. Jangan kata beli rumah, dapat menyewa rumah pun sudah cukup baik.

Walau bagaimanapun, tidak semua manusia yang bernasib baik untuk memiliki rumah. Akibat faktor tertentu seperti kemiskinan dan sebagainya, ada manusia yang tidak mampu tinggal di sebuah rumah. Berikut adalah beberapa tempat pelik yang pernah didiami manusia.

Ini mungkin kisah yang sedikit menyedihkan. Seorang perempuan yang bekerja sebagai penghantar barang pada mulanya agak kehairanan apabila seringkali ternampak kelibat 2 orang kanak-kanak di tepi jalan.Beliau kemudiannya melaporkan perkara tersebut kepada badan hak asasi kanak-kanak. Setelah dibuat intipan, 2 orang kanan-kanak itu, perempuan berumur 11 tahun dan adik lelakinya berumur 5 tahun rupanya menjadikan sebuah bas usang yang diletakkan di kawasan pembuangan sampah sebagai rumah sementara mereka.

Ibu bapa kedua-dua kanak-kanak tersebut berada di penjara kerana didapati bersalah atas kesalahan pecah amanah. Makcik kepada kedua kanak-kanak tersebut sebenarnya bertanggungjawab menjaga kedua mereka malangnya beliau sibuk bekerja selamat 12 jam sehari dan tidak mampu menjaga keduanya dengan sebaiknya. Kedua kanak-kanak itu tidak bersekolah dan berada dalam keadaan terurus. Mereka telah diletakkan di pusat penjagaan kana-kanak sehinggalah kedua ibu bapa mereka dilepaskan dari penjara.

Pada tahun 2003, seorang pemuda Michael Townsend dan beberapa rakan beliau telah menjadikan satu ruang kecil yang tersembunyi di sebuah pusat membeli belah sebagai rumah mereka. Mereka berjaya membina sebuah apartmen studio di pusat beliau belah tersebut dimana ianya dilengkapi dengan perabot dan bekalan elektrik.

Studio tersebut dijadikan rumah kedua mereka dan ianya tidak dapat dikesan oleh pemilik pusat beli belah tersebut selama 4 tahun! Malangnya, pada suatu hari beliau terserempak dengan pengawal keselamatan yang bertugas dan dikenakan hukuman tahanan selama 6 bulan atas kesalahan menceroboh pusat beli-belah tersebut.

Ini bukanlah tempat tinggal pelik sebaliknya perkara pelik. Seorang wanita telah dijumpai hidup dengan rakan sebiliknya yang sudah mati selama 18 tahun. Wanita tersebut meletakkan mayat rakan lelakinya itu di atas kerusi di hadapan televisyen. Beliau akan membersihkan mayat yang sudah diawetkan itu dan seringkali menukarkan pakaian mayat tersebut.

Wanita tersebut telah didakwa kerana dipercayai menggunakan wang persaraan teman lelakinya itu. Walau bagaimanapun, hasil soal siasat mendapati motif utama beliau tidak melaporkan kematian temannya itu kerana beliau berasa sunyi tinggal sendirian.

Seorang lelaki Jepun yang berusia 57 tahun pada mulanya berasa hairan apabila mendapati makanan di rumahnya seringkali hilang di dapur. Beliau kemudiannya memasang kamera litar tertutup untuk merungkai misteri kehilangan makanan tersebut. Daripada kamera tersebut, beliau dapati seseorang telah menceroboh masuk ke rumah beliau lalu melaporkan perkara tersebut kepada polis.

Hasil pencarian polis telah menjumpai seorang wanita berusia 58 tahun yang bersembunyi di bahagian atas almari pakaiannya. Wanita itu meletakkan futon (tilam) disitu sebagai tempat tidur dan didapati mandi apabila pemilik rumah tersebut tiada di rumah. Wanita itu mengatakan beliau tidak mempunyai tempat lain untuk bertuduh dan telah mencuri masuk ke rumah tersebut ketika pemilik rumah tersebut terlupa untuk mengunci rumah. Wanita tersebut telah didakwa atas kesalahan pecah masuk kediaman.

Sesetengah rumah lama di luar negara mempunyai bilik kecil pada bahagian atap rumah yang dipanggil sebagai 'attic'. Bilik kecil ini selalunya dijadikan sebagai stor penyimpanan barang. Seorang wanita di South Carolina pada mulanya pelik apabila mendengar bunyi mencurigakan daripada bahagian atas rumanya. Apabila anak lelaki wanita itu membuat pencarian, mereka terkejut apabila mendapat bekas teman lelaki wanita itu sedang tidur nyenyak disitu.

Lelaki itu baru sahaja dilepaskan daripada penjara 2 minggu sebelumnya dan sejurus keluar daripada penjara, beliau telah menginap disitu. Pasangan itu telah berpisah 12 tahun yang lalu. Lagi mengerikan, mereka turut menjumpai cawan yang dipenuhi najis dan mendapati lelaki tersebut telah mengorek syiling untuk mengintai wanita tersbut.


Fukushima Daiichi : Tragedi Pencemaran Radioaktif Nuklear Akibat Tsunami Jepun

Tanggal 11 Mac 2011, pada jam 2.46 petang, satu gempa bumi yang diberi nama "The Great East Japan Earthquake" dengan magnitud 9.0 telah menggegarkan bumi Jepun dan menyebabkan kemusnahan luar biasa di bahagian utara negara itu terutamanya di wilayah Fukushima, Miyagi dan Iwate.

Gegaran tersebut juga telah mengakibatkan berlakunya tsunami yang telah menyebabkan kerosakan pada infrastruktur sekitar yang mencetuskan satu tragedi yang mengubah wilayah Fukushima selama-lamanya.

Gempa bumi yang berpusat 130 kilometer dari luar bandar wilayah Miyagi itu dikategorikan sebagai sesuatu yang jarang berlaku kerana ia adalah gempa bumi rumit yang berganda, membuatkan ia berlarutan selama 3 minit. Dasar laut yang mempunyai keluasan 650km utara-selatan telah bergerak sejauh 10 hingga 20 meter secara mendatar. Gempa bumi ini juga menyebabkan Jepun bergerak beberapa meter ke timur dan pantai-pantai sekitar menurun setengah meter.

Tsunami yang terhasil akibat gempa bumi ini telah menenggelamkan 560 kilometer persegi kawasan dan menyebabkan kematian sebanyak 19,000 nyawa. Lebih buruk, tsunami ini juga telah mencetuskan kemalangan nuklear yang terburuk selepas tragedi Chernobyl. Loji janakuasa nuklear Fukushima Daiichi yang terletak di pantai Laut Pasifik adalah antara infrastruktur yang paling teruk terjejas, yang mengakitbakn berlakunya tragedi yang tak akan dilupakan oleh penuduk wilayah Fukushima.

Mengetahui berlakunya tsunami tersebut, reaktor yang aktif telah memberhentikan tindak balas pembelahan nuklear secara automatik. Malangnya, kesan daripada tsunami tersebut telah melumpuhkan penjana elektrik kecemasan yang sepatutnya memberikan kuasa bagi mengawal penyejukan reaktor-reaktor tersebut. Disebabkan kegagalan penyejukan reaktor-reaktor ini, telah berlakunya peleburan nuklear, letupan hidrogen dan juga pelepasan bahan radioaktif oleh Unit 1, 2, dan tiga selama 3 hari.

Kegagalan sistem penyejukan itu juga telah menyebabkan pelepasan haba oleh batang bahan api yang mengakibatkan kolam simpanan minyak terpakai di Reaktor 4 menjadi terlampau panas.

Fasiliti pempaipan, bekalan kuasa luaran dan kuasa sandaran semuanya telah musnah. Untuk mengurangkan tekanan dalaman dan letupan hydroponik oleh reaktor-reaktor ini, bahan-bahan radioaktif tersebut terpaksa dilepaskan keluar menyebabkan kawasan sekitar tercemar.

Jumlah bahan radioaktif yang dilepaskan ke udara adalah sebanyak 770,000 tera Bq sehingga awal April 2011, menurut anggaran yang dibuat berdasarkan data dari TEPCO (Tokyo Electric Power Company Holdings). Jumlah ini dikatakan adalah 20% daripada jumlah yang bahan radioaktif dilepaskan dalam kemalangan nuklear terburuk dalam sejarah iaitu Chernobyl pada tahun 1986, yang dikategorikan sebagai kemalangan tahap 7 iaitu yang tertinggi.

Pada 12 April, Agensi Keselamatan Nuklear dan Industri Jepun telah mengumumkan bahawa tahap kemalangan telah meningkat dari tahap 5 kepada tahap 7.

Pada mulanya, kerajaan Jepun telah mengarahkan pemindahan dilakukan bagi mereka yang tinggal di dalam kawasan 3 kilometer dari pusat janakuasa nuklear tersebut. Namun, kerajaan terpaksa meluaskan kawasan pemindahan kepada 20 kilometer dari tempat kejadian dan bagi mereka yang tinggal dalam jarak 20 hingga 30 kilometer diarahkan supaya tidak keluar dari kediaman masing-masing.

Orang awam terputus bekalan keperluan seperti makanan, ubatan dan petrol. Tablet iodin telah diedarkan kepada orang awam oleh majlis perbandaran yang bertanggungjawab untuk mengurangkan risiko barah tiroid, walaupun kerajaan Jepun sendiri tidak memberikan arahan tersebut.

Terdapat juga majlis-majlis perbandaran yang tidak mengarahkan orang awam supaya tinggal di rumah dan tidak berkeliaran walaupun tahap radiasi dilaporkan dalam keadaan sangat berbahaya di kawasan tersebut.

Pada malam ke 14 dan 15, pencemaran semakin meningkat dan kerajaan Amerika Syarikat telah mengarahkan rakyatnya supaya berpindah keluar daripada lingkaran 80 kilometer dari tempat kejadian. Pencemaran itu bukan satu pencemaran berpusat yang bergerak secara sekata ke kawasan berdekatan sebaliknya bergantung kepada arah angin dan bentuk muka bumi.

Menurut sumber, tiada kematian dicatatkan akibat radiasi oleh kemalangan nuklear ini, namun lebih daripada 100,000 penduduk telah kehilangan tempat tinggal dan berpindah keluar bagi memastikan tiada kes yang lebih buruk.

Lebih daripada 1 juta bangunan telah rosak dan musnah akibat gempa bumi dan tsunami ini, yang menyebabkan 470,000 penduduk perlu berpindah. Namun, hanya 154,000 penduduk sahaja yang berpindah keluar.

Beberapa tahun selepas kejadian ini, seorang jurugambar warga Malaysia telah memasuki kawasan larangan zon merah ini untuk mengambil gambar. Keow Wee Loong atau dikenali sebagai Kiwi memberitahu terlalu banyak prosedur untuk memasuki kawasan itu sehingga mengambil masa 3 hingga 4 minggu, membuatkan beliau menggunakan jalan hutan tanpa dikesan pihak berkuasa dan masuk ke kawasan tersebut.

Bercadang untuk membeli sut yang lebih sesuai untuk memasuki kawasan itu, namun dompetnya telah dicuri di Tokyo menyebabkan beliau terpaksa masuk dengan apa yang ada.

Menurut Kiwi, tiada manusia ditemui di kawasan tersebut sejak 5 tahun yang lalu dan bau bahan kimia masih kuat di bandar itu menyebabkan matanya terasa pedih. Beliau yang menghabiskan 13 jam di kawasan tercemar oleh bahan radioaktif itu tidak memakai sut keselamatan kerana wangnya dicuri ketika di Tokyo. Kiwi tidak mengalami apa-apa masalah kesihatan daripada lawatan berbahaya itu.